Lelaki dipercayai guru ditemui meninggal dunia di rumah
Oleh DIYANATUL ATIQAH ZAKARYA

14 Julai 2021, 9:22 pm
ALOR GAJAH – Seorang lelaki dipercayai guru ditemui meninggal dunia di rumahnya di Taman Lendu, di sini, hari ini.
Mangsa yang berusia dalam lingkungan 52 tahun itu ditemui tidak sedarkan diri dalam keadaan duduk di kerusi oleh pasukan bomba.
Ketua Balai Bomba dan Penyelamat Alor Gajah, Penolong Kanan Penguasa Bomba Mohd. Zamri Omar berkata, pihaknya menerima panggilan kecemasan daripada orang awam pada pukul 12.40 petang.
Katanya, sepasukan enam anggota dikejarkan ke lokasi bagi melakukan operasi penyelamatan mangsa terkunci dalam rumah.
“Pasukan bomba tiba pada pukul 12.47 petang dan bertindak memecahkan pintu rumah tersebut untuk masuk ke dalam.
“Kita kemudian mendapati mangsa lelaki dipercayai seorang guru tidak sedarkan diri dalam keadaan duduk di kerusi sebelum disahkan telah meninggal dunia oleh pegawai perubatan,” katanya ketika dihubungi di sini, hari ini.

Katanya, mayat mangsa kemudian diserahkan kepada pihak Kementerian Kesihatan (KKM) untuk dibawa ke Hospital Alor Gajah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita kaut RM5,000 curi wang stesen minyak
Oleh DIYANATUL ATIQAH ZAKARYA

14 Julai 2021, 8:33 pm
MELAKA – Seorang wanita dicekup polis selepas dipercayai aktif melakukan kegiatan pecah masuk stesen minyak secara solo di sekitar daerah ini sejak bulan lalu.
Suspek berusia 48 tahun itu dicekup kira-kira pukul 10 malam di sebuah rumah di kawasan Taman Peringgit Ria, Ahad lalu.
Ketua Polis Daerah Melaka Tengah, Asisten Komisioner Afzanizar Ahmad berkata, hasil soal siasat dilakukan, suspek yang masih bujang mengakui melakukan pecah masuk lima stesen minyak sejak bulan lalu.
Katanya, kegiatan itu dilakukan suspek seorang diri pada waktu antara pukul 3 pagi hingga 7 pagi dengan mengenakan sweater berhud.
“Suspek menyasarkan untuk pecah masuk stesen minyak bangunan lama dan mencuri wang tunai yang disimpankan di bahagian pejabat.
“Wanita terbabit mengakui aktif melakukan pecah masuk sejak pertengahan bulan lalu melibatkan lima buah stesen minyak dengan kos kerugian sebanyak RM5,000,” katanya ketika dihubungi di sini, hari ini.

Tambahnya, dalam tangkapan itu polis turut merampas sebuah motosikal, topi keledar dan pemutar skru dipercayai digunakan suspek bagi melakukan jenayah tersebut.
Mengulas lanjut, beliau berkata, suspek dipercayai melakukan kegiatan tersebut bagi mencari sumber untuk membeli dadah.
“Saringan ujian air kencing ke atas suspek turut didapati positif dadah.
“Suspek kini direman selama enam hari sehingga 17 Julai ini bagi membantu siasatan mengikut Seksyen 457 Kanun Keseksaan kerana pecah masuk bangunan,”katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hospital beri buah pinggang pada penerima yang salah
Oleh KOSMO!

14 Julai 2021, 8:30 pm
CLEVELAND, Ohio – Sebuah hospital di Amerika Syarikat (AS) tersilap memindahkan organ buah pinggang kepada penerima yang salah dalam satu insiden baru-baru ini, lapor akhbar New York Post.
Kesilapan itu disedari oleh pasukan pembedahan selepas ia selesai dan penerima sebenar masih menunggu buah pinggang baharu untuk dimasukkan ke dalam badannya.
University Hospitals Ohio dalam satu kenyataan yang diberikan kepada akhbar The Post memohon maaf atas kesilapan perubatan itu dan memberikan cuti bersyarat kepada dua stafnya untuk menyiasat bagaimana organ itu telah dimasukkan ke dalam penerima yang salah.
“Kami kecewa kesilapan yang berlaku baru-baru ini telah menyebabkan seorang pesakit menerima buah pinggang yang bukan untuknya.
“Badan penerima baharu yang menerima buah pinggang itu sesuai, namun pemindahan terhadap penerima sebenar terpaksa ditangguhkan,” tulis kenyataan daripada pihak hospital.
Jurucakap hospital berkata, insiden tersebut berlaku pada 2 Julai lalu.

Pegawai memaklumkan Rangkaian Bersatu untuk Perkongsian Organ yang mengawasi pemindahan tersebut kini sedang menyiasat punca kesilapan tersebut dan menjamin bahawa kejadian serupa tidak akan berulang.
“Kami memohon maaf kepada kedua-dua pesakit dan ahli keluarga mereka.
“Kami sedar kepercayaan yang diberikan pesakit untuk menjaga mereka. Situasi ini adalah bertentangan dengan komitmen kami dalam membantu pesakit menjalani kehidupan sepenuhnya,” jelas hospital itu.
Pihak hospital itu telah melakukan sebanyak 95 pemindahan buah pinggang tahun ini dan 194 pada tahun lalu. -Agensi


MDA luluskan import, edar kit saringan kendiri Covid-19
Oleh MOHD. HUSNI MOHD. NOOR

14 Julai 2021, 9:28 pm
PUTRAJAYA – Pihak Berkuasa Peranti Perubatan (MDA) hari ini bersetuju memberi kelulusan bersyarat bagi pengimportan dan pengedaran kit ujian saringan kendiri Covid-19.
Ketua Eksekutifnya, Ahmad Shariff Hambali berkata, perkara itu diputuskan Lembaga Pengarah MDA dalam mesyuarat khas yang berlangsung hari ini.
Beliau berkata, keputusan itu dibuat selepas mengambil kira kepentingan kesihatan dan keselamatan awam sekali gus dapat membantu mengurangkan bebanan petugas kesihatan di negara ini.
“Kelulusan itu turut memuktamadkan syarat-syarat pengimportan dan pengedarannya yang perlu dipatuhi oleh mana-mana syarikat yang mendapat kebenaran untuk mengimport dan mengedarkan kit ujian ini.
“Antara syarat penting perlu dipatuhi termasuk arahan penggunaan dan kaedah pelupusan yang jelas dan mudah difahami, melaksanakan sistem pemantauan keselamatan dan prestasi kit ujian termasuk rekod pengedaran kit ujian,” katanya menerusi kenyataan akhbar hari ini.
Katanya, setakat ini, dua kit ujian kendiri Covid-19 telah melepasi penilaian teknikal dan pengujian prestasi yang ditetapkan dan akan diberikan kebenaran pengimportan dan pengedaran dalam masa terdekat.

Ahmad Shariff berkata, 15 lagi kit ujian kendiri Covid-19 sedang menjalani ujian prestasi di makmal sebelum keputusan mengenai kebenaran bersyarat dibuat.
Menurutnya, kit ujian kendiri Covid-19 boleh diperoleh dan digunakan oleh orang ramai sebagai ujian saringan untuk mendapat keputusan segera mengenai status jangkitan mereka sebelum tindakan seterusnya diambil.
“Kit ini tidak menggantikan fungsi diagnostik real-time reverse-transcription polymerase chain reaction (rRT-PCR) untuk Covid -19 tetapi mempunyai kelebihan untuk membuat saringan mengenai status pesakit dengan cepat dan mudah.
“MDA juga ingin memaklumkan bahawa mana-mana syarikat yang berhasrat untuk mendapat kelulusan bersyarat ini hendaklah mempunyai lesen establismen di bawah Akta Peranti Perubatan 2012 (Akta 737),” katanya.
Borang permohonan Kelulusan Bersyarat Kit Ujian Kendiri Covid-19 boleh didapati di laman sesawang PBPP, www.portal.mda.gov.my. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Seluruh negara masuk Fasa 2 Ogos nanti
Oleh NUR HUDA MUSA

14 Julai 2021, 7:24 pm
PETALING JAYA – Seluruh negara bakal beralih ke Fasa Kedua pada awal Ogos depan seperti lapan negeri lain.
Timbalan Perdana Menteri, Datuk Seri Ismail Sabri Yaakob berkata, perkara itu boleh dicapai susulan prestasi Program Imunisasi Covid-19 Kebangsaan (PICK) menunjukkan kadar vaksinasi lengkap kini telah melepasi nilai ambang (threshold) 10 peratus yang ditetapkan untuk beralih dari Fasa satu ke Fasa dua.
“Perkembangan ini memberi gambaran bahawa negara berada di landasan yang betul dalam usaha mencapai imuniti kelompok.
“Indikator ini sejajar dengan perancangan Pelan Pemulihan Negara (PPN) yang menjangkakan kadar vaksinasi akan mencapai 10 peratus populasi pada akhir bulan Julai ini,” katanya dalam satu kenyataan di sini hari ini.
Terdahulu, lapan negeri iaitu Perlis, Perak, Kelantan, Terengganu, Pahang, Pulau Pinang, Sabah dan Sarawak telah berada di Fasa kedua setelah melepasi nilai ambang ketiga-tiga indikator utama yang ditetapkan di bawah PPN. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tak patuh SOP, 68 premis diarah tutup
Oleh NUR HUDA MUSA

14 Julai 2021, 7:34 pm
PETALING JAYA – Sebanyak 68 premis termasuk kilang, premis perniagaan dan tapak pembinaan diarah tutup semalam kerana gagal mematuhi prosedur operasi standard (SOP) ditetapkan kerajaan.
Timbalan Perdana Menteri, Datuk Seri Ismail Sabri Yaakob berkata, Pasukan Task Force Operasi Pematuhan menjalankan sebanyak 80,827 pemeriksaan di seluruh negara bagi mempertingkatkan penguatkuasaan secara menyeluruh.
“Ini termasuk pemeriksaan ke atas 2,257 kilang, 15,256 premis perniagaan, 1,148 tapak pembinaan dan 286 asrama penempatan pekerja.
“Daripada jumlah itu, 68 premis meliputi kilang (23), premis perniagaan (43) dan tapak pembinaan (2) diarahkan tutup kerana gagal mematuhi SOP yang ditetapkan kerajaan,” katanya dalam satu kenyataan di sini hari ini.
Dalam pada itu katanya, seramai 471 individu turut ditahan atas kesalahan ingkar SOP semalam.
“Daripada jumlah itu, seramai 446 individu dikompaun manakala 16 lagi direman dan sembilan dijamin,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Padah usung keranda Geng O4
Oleh DIYANATUL ATIQAH ZAKARYA

14 Julai 2021, 7:09 pm
MELAKA – Seramai 11 individu disyaki ahli kongsi gelap Geng 04 ditahan bagi membantu siasatan berhubung tindakan mengunsung keranda di sebuah taman di Durian Tunggal, Alor Gajah.
Kesemua lelaki berusia 24 hingga 42 tahun itu ditahan dalam beberapa siri serbuan di sekitar negeri ini dalam Op Cantas Khas bermula 8 Julai sehingga semalam.
Ketua Polis Negeri, Datuk Abdul Majid Mohd. Ali berkata, tangkapan itu dibuat susulan laporan yang diterima pada 7 Julai lalu mengenai klip video berdurasi 20 saat yang tular memaparkan sekumpulan lelaki mengunsung keranda tertera lambang Geng 04.
“Hasil siasatan awal, klip video dirakam di sebuah rumah di Durian Tunggal dan acara tersebut diadakan sebagai tanda penghormatan kepada seorang lelaki yang maut akibat kemalangan di Lebuh Alor Gajah-Melaka Tengah-Jasin Bukit Lintang pada 6 Julai lalu.
“Berikutan itu Bahagian Kongsi Gelap Perjudian dan Maksiat (D7) Jabatan Siasatan Jenayah Kontinjen Melaka telah melakukan beberapa siri tangkapan bagi membantu siasatan,”katanya ketika dihubungi di sini hari ini.
Tambahnya, setakat ini seorang suspek telah dikenakan tindakan kompaun sebanyak RM1,500 manakala bakinya masih disiasat.

Mengulas lanjut beliau berkata, kesemua suspek yang disyaki ahli kongsi gelap Geng 04 itu berjaya dikesan menerusi pakaian dipakai mereka ketika upacara mengunsung keranda berkenaan.
“Sebuah telefon bimbit turut dirampas dipercayai digunakan untuk merakamkan kejadian tersebut.
“Kini kita masih mengesan dua individu lain yang masih bebas bagi membantu siasatan berhubung kes ini,” katanya.
Katanya, suspek kini direman sehingga Sabtu ini bagi membantu siasatan di bawah Seksyen 50(3) dan Seksyen 52(3) Akta Pertubuhan 1966. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Baru keluar dua hari, dijel lagi 2 tahun
Oleh NUZULSHAM SHAMSUDDIN

14 Julai 2021, 7:04 pm
SELAYANG – Seorang bekas banduan yang baharu sahaja bebas dari penjara dua hari lalu atas kesalahan mencuri motosikal,  dihukum lagi penjara dua tahun oleh Mahkamah Majistret di sini hari ini atas pertuduhan melakukan kesalahan sama minggu lalu.
Majistret Nik Fadli Nik Azlan menjatuhi hukuman itu terhadap S. Nagendran, 39, selepas dia
mengaku bersalah atas pertuduhan yang disabitkan ke atasnya.
Mahkamah memerintahkan Nagendran menjalani hukuman penjara itu bermula dari tarikh tangkapnya pada 10 Julai lalu.
Mengikut pertuduhan, tertuduh didakwa telah mencuri sebuah motosikal milik tukang masak, Soon Tek Chai, 36, di hadapan sebuah kedai Kopitiam, Taman Seri Batu Caves, Gombak, di sini, antara pukul 7.10 petang dan 8.30 pagi, pada 9 hingga 10 Julai lalu.
Kesalahan itu didakwa mengikut Seksyen 379A Kanun Keseksaan yang membawa hukuman penjara minimum setahun dan tidak melebihi tujuh tahun dan juga boleh dikenakan denda.
Terdahulu, Timbalan Pendakwa Raya Khairunnisak Hassni memohon mahkamah menjatuhkan hukuman setimpal mengambil kira faktor tertuduh ditangkap ketika sedang membawa motosikal yang dicuri dan sebelum ini telah dipenjara kerana kesalahan sama (curi motosikal).

Bagaimanapun, tertuduh yang diwakili peguam dari Yayasan Bantuan Peguam Kebangsaan (YBGK) M. Mariappan memohon hukuman ringan atas alasan dia masih menanggung isteri dan seorang anak.
Mengikut fakta kes, pada hari kejadian, pengadu dalam kes ini mendapati motosikal miliknya yang di parkir di hadapan kedai tempat dia bekerja  telah hilang.
Ekoran itu dia kemudian membuat laporan polis mengenai kejadian itu.
Hasil rakaman televisyen litar tertutup (CCTV), pihak polis telah menahan tertuduh dan dibawa ke balai polis untuk tindakan lanjut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MyDigo bantu masyarakat celik IT
Oleh KOSMO!

14 Julai 2021, 7:19 pm
PETALING JAYA – Sekumpulan pemuda mengambil inisiatif mewujudkan Pertubuhan Profesional Digital Kreatif (MyDigo) untuk membantu golongan kurang mahir dengan teknologi informasi (IT) untuk mempelajarinya.
Setiausaha Agung MyDigo, Mohd. Asrul Abu Seman berkata, persatuan itu ditubuhkan pada tahun lalu untuk menggabungkan para belia yang mempunyai pengalaman khusus dalam bidang digital dan berkongsi ilmu dengan masyarakat.
Katanya, inisiatif itu dibuat dalam usaha untuk memastikan masyarakat terutamanya usahawan supaya sentiasa peka dengan perubahan ekonomi digital di Malaysia.
“Misi kami adalah untuk merapatkan jurang digital dalam kalangan rakyat Malaysia supaya selari dengan era globalisasi ke arah dunia Internet Kebendaan.
“Visi MyDIGO untuk menjadikan bidang digital sebagai kerjaya profesional di negara ini selaras dengan pelan digital ekonomi yang dirancang pihak kerajaan,” katanya dalam satu kenyataan.
Tambahnya, melalui pengalaman yang dimiliki selama lebih 10 tahun dalam bidang digital, mereka yakin kewujudan MyDigo mampu memberi manfaat kepada golongan yang memerlukan.

Menurut Mohd. Asrul, MyDigo terlibat mengadakan seminar pendedahan digital, kursus jangka pendek tentang pemasaran digital, konsultasi atau sesi kejurulatihan khas, membuat kajian tentang perubahan ekonomi digital di Malaysia dan mengumpulkan lebih ramai pemain industri digital dalam negara.
“Sejak ditubuhkan, banyak program telah berjaya dilaksanakan dengan kerjasama pelbagai pihak seperti Menteri Di Jabatan Perdana Menteri (Ekonomi), Datuk Seri Mustapa Mohamed dan Ahli Dewan Undangan Negeri Bukit Melawati, Juwairiya Zulkifli,” katanya.
Ujar Mohd. Asrul, pihaknya akan menganjurkan satu lagi kursus pemasaran digital bagi membantu individu atau usahawan meraih pendapatan dengan cara yang lebih berkesan di platform online esok.
Mereka yang berminat boleh melayari laman Facebook MyDigo atau hubungi 011-21223506 untuk maklumat lanjut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bukan tidak dibenar naik feri
Oleh MOHD SYALMIZI HAMID

14 Julai 2021, 7:43 pm
GEORGE TOWN – Seorang lelaki yang didakwa terjun ke dalam laut berdekatan Swettenham Pier Cruise Terminal (SPCT) di sini kononnya kerana tidak dibenarkan menaiki feri seperti yang tular di media sosial hari ini adalah tidak benar.
Penang Port Sdn. Bhd. (Penang Port) dalam satu kenyataan berkata, lelaki berkenaan tidak memasuki terminal itu untuk menaiki feri seperti didakwa.
“Dia juga tidak melompat dari SPCT seperti dakwaan berkenaan.
“Lelaki itu diselamatkan oleh pekerja Penang Port dengan memberikan pelampung selepas melihat dia terkapai-kapai di dalam laut pada Isnin lepas,” kata kenyataan itu.
Menurut Penang Port, lelaki tersebut kemudiannya dibawa ke Balai Polis Lebuh Pantai di sini untuk tindakan selanjutnya.
Terdahulu tular di media sosial yang mendakwa seorang lelaki tidak dibenarkan menaiki feri untuk ke Seberang Perai berikutan tiada surat kebenaran merentas daerah sebelum nekad terjun untuk berenang.

Beberapa gambar dan video rakaman orang awam turut dimuat naik ke laman sosial Facebook.
Sementara itu, Penang Port meminta orang ramai tidak menyiarkan berita tidak tepat di laman sosial bagi mengelakkan kekeliruan sehingga mencetuskan panik dalam kalangan orang ramai. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tak salah lepaskan amarah, tekanan dalam media sosial – Beto Kusyairy
14 Julai 2021, 8:24 pm
PETALING JAYA – Dalam keadaan terdesak sekarang, ramai orang dilihat menggunakan platform media sosial masing-masing bagi melepaskan perasaan lebih-lebih lagi ketika negara sedang berperang dengan pelonjakan angka kes Covid-19.
Pelakon Beto Kusyairy berpendapat, tidak salah sekiranya seseorang menggunakan media sosial sebagai tempat untuk melepaskan amarah dan tekanan yang terbuku dalam dada.
Perkara berkenaan diutarakan Beto atau nama lengkapnya Nurkusyairy Zakuan Osman dalam InstaStory beberapa jam lalu.
Dalam perkongsian berkenaan, pelakon telefilem Pemuja Kubur itu menegur tindakan sesetengah pihak yang tidak bersetuju melihat ramai orang gemar meluahkan perasaan negatif dan marah dalam media sosial.
“Orang yang tiap malam kenyang dan nyenyak dalam pendingin hawa, ribu-riban masih dalam akaun, tak sama dengan yang tiap malam menyangkung di tepi sudut memikirkan mana lagi nak dicekau. Untuk letak makanan atas meja buat anak bini esoknya.
TANGKAP layar luahan Beto dalam Instagram.
“Ditambah segala bil dan hutang-hutang. Ramai kawan-kawan kita sedang tertekan. Setuju kepada Tuhan kita mengadu dan memohon, tetapi media sosial juga boleh dijadikan tempat buat melepas amarah dan tekanan yang terbuku,” tulisnya.

Tambah Beto, 41, pada waktu cukup menyesakkan ini, sudah banyak kes gantung diri dan terjun bangunan berlaku saban hari, maka tidak salah jika cari jalan dengan meluahkan daripada terus memendam.
“Mudah-mudahan mendapat sedikit perhatian atau lebih baik bantuan daripada kawan-kawan. Bukan diperlekeh dan dibahasakan.
“Bagaimana nak ‘beri sumbangan’ bila keluarga dan diri berkeadaan genting? Jadi biarlah mereka meluahkannya di sini. Awak patut lebih tahu. Sepatutnyalah,” katanya lagi.
Sejak pelaksanaan Perintah Kawalan Pergerakan (PKP) dilanjutkan, negara mencatatkan peningkatan kes bunuh diri selain kemurungan dan masalah kesihatan mental yang lain.
Sebanyak 266 kes kematian berpunca daripada bunuh diri direkodkan sepanjang tempoh Mac hingga Oktober tahun lepas. – K! ONLINE


PKPD lima lokaliti di Sabah, Sarawak bermula Jumaat ini
Oleh NUR HUDA MUSA

14 Julai 2021, 7:30 pm
PETALING JAYA – Lima lokaliti di Sabah dan Sarawak bakal dikenakan Perintah Kawalan Pergerakan Diperketatkan (PKPD) selama 14 hari bermula Jumaat ini selepas terdapat peningkatan kes Covid-19 di lokaliti berkenaan.
Timbalan Perdana Menteri, Datuk Seri Ismail Sabri Yaakob berkata, lokaliti yang terlibat ialah di Kampung Jagoi Duyoh, Daerah Bau, Kuching, Sarawak.
“Di Sabah pula, lokaliti yang akan dikenakan PKPD ialah di Kampung Lubak, Beaufort; Blok 2, Blok 6 dan Blok 9 Projek Perumahan Rakyat (PPR) Taman Mesra, Sandakan.
“Selain itu, PKPD juga akan dilaksanakan di Blok Angsana dan Blok Sumboi-Sumboi, Kampung Seberang Benoni, Papar dan Kampung Melalam, Sipitang,” katanya dalam satu kenyataan di sini hari ini.
Dalam pada itu Ismail Sabri berkata, kerajaan turut bersetuju untuk melanjutkan PKPD di Kampung Landung Ayang, Kudat, Sabah berkuat kuasa Jumaat ini sehingga 29 Julai. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Suami tahap 4 Covid-19, Rebecca sangat takut nak ke hospital kerajaan
Oleh NUR EMIRA SAIZALI

14 Julai 2021, 8:04 pm
PETALING JAYA – Situasi jangkitan Covid-19 dalam kalangan ahli keluarga Datin Rebecca Nur Al Islam memasuki episod baharu situasi kesihatan suaminya, Datuk Norazam Sulaiman semakin kritikal iaitu berada pada tahap empat.
Perkara tersebut dikongsi Rebecca dalam sesi siaran langsung di Instagramnya hari ini.
Dalam video tersebut juga, Rebecca juga tidak dapat menahan sebak ketika menceritakan keadaan suaminya yang sedang dirawat di hospital.
Kongsinya, ketika menghubungi lebih 20 hospital ibu kota dan Selangor, tiada satu pun mahu menerima suaminya yang memerlukan bantuan oksigen dengan segera susulan pertambahan pesakit positif Covid-19 yang semakin meningkat ketika ini.
“Saya terpaksa tinggalkan kesemua anak-anak yang positif Covid-19 buat sementara waktu kerana perlu menemani suami yang kritikal semalam. Ketika tiba di sebuah hospital swasta, kami diberitahu perlu menunggu giliran kerana jumlah pesakit yang ramai dan padat.
“Percaya atau tidak, saya dan suami perlu menunggu hampir dua jam di tepi jalan di dalam ambulans.

Tambah Rebecca, dia juga mengakui berdegil untuk tidak membawa suaminya dirawat di hospital kerajaan atau Pusat Kuarantin dan Rawatan Covid-19 Bersepadu (PKRC) di Taman Ekspo Pertanian Malaysia (MAEPS) Serdang.
“Saya juga degil kerana tidak mahu membawa suami ke hospital kerajaan kerana sangat takut jika keadaan suami akan bertambah teruk selepas melihatkan situasi di hospital swasta yang menakutkan.
“Selepas puas berfikir, saya akhirnya bawa suami ke sebuah Pusat Kuarantin Risiko Rendah Swasta (PKRCS) kendalian klinik swasta. Alhamdulillah, suami saya akhirnya menerima bantuan oksigen namun doktor memaklumkan dia kini berada di tahap 4 Covid-19,” katanya.
Ujar Rebecca lagi, suaminya kini menerima rawatan di sebuah pusat perubatan swasta selepas menerima panggilan sekitar jam 10.30 malam semalam.
“Ketika berada di wad kecemasan hospital terbabit, saya sangat sedih apabila melihat suami pertama kali menangis di depan saya. Berkali-kali dia beritahu jangan tinggalkannya dan mohon saya berada di sisinya.
“Namun saya diberitahu yang saya tidak dibenarkan untuk menemaninya kerana dia akan ditempatkan di wad yang lebih ketat kerana keadaannya yang sudah berada di tahap 4 ke 5,” ujarnya.
Dalam video sama, Rebecca turut berkongsi keadaan kesihatan enam anaknya yang semakin pulih.
“Alhamdulillah setakat hari ini anak-anak semua tidak demam cuma dua pembantu saya kini perlu dibawa ke hospital kerana sesak nafas.
Sementara itu, dia juga memberitahu kerisauan dan kepadatan di beberapa PKRC antara punca dia memilih untuk menjalani tempoh kuarantin di rumah bersama keluarga.
“Selepas disahkan positif Covid-19, kami sepakat untuk menjalani kuarantin di rumah. Saya takut untuk membawa keluarga dan pembantu ke PKRC kerana keadaan di sana sangat padat.
“Oleh itu, saya mohon kepada kerajaan untuk memahami apa yang rakyat lalui ketika ini. ‘Total lockdown’ perlu dilaksanakan.
“Penyakit ini sangat bahaya dan jahat, kalau tidak semakin ramai yang akan mati, jatuh sakit serta kehilangan insan tersayang,” katanya yang sudah pun mendapatkan dua dos vaksin sebelum disahkan positif Covid-19.
Terdahulu, Kosmo! pada 8 Julai lalu melaporkan Rebecca berkongsi berita mengenai seluruh ahli keluarga termasuk tiga pembantu rumah disahkan positif Covid-19. – K! ONLINE


TH akn beri kerjasama penuh untuk RCI
Oleh NUR HUDA MUSA

14 Julai 2021, 8:23 pm
PETALING JAYA – Lembaga Tabung Haji (TH) menyambut baik keputusan kerajaan untuk menubuhkan sebuah Suruhanjaya Siasatan Diraja (RCI) ke atas isu-isu berbangkit mengenai TH hasil pengauditan perunding-perunding dari tahun 2014 hingga 2020.
Pengarah Urusan Kumpulan dan Ketua Pegawai Eksekutif TH, Datuk Sri Amrin Awaluddin berkata, TH akan memberikan kerjasama penuh kepada Suruhanjaya tersebut berdasarkan lunas-lunas perundangan.
“TH berpendapat bahawa hasil siasatan dan pandangan dari RCI kelak dapat membantu TH menambah baik dari segi pengurusan dan aspek tadbir urus.
“Aspek tadbir urus, integriti dan reputasi TH sebagai institusi simpanan kewangan Islam amat penting bagi memastikan keyakinan dan kepentingan orang ramai terjamin khususnya para pendeposit,” katanya dalam satu kenyataan di sini hari ini.
Katanya, TH telah dan sentiasa berusaha untuk melaksanakan proses penambahbaikan terhadap operasi dan urus tadbirnya demi kepentingan para pendeposit.
Terdahulu, kerajaan mengumumkan akan menubuhkan RCI di bawah Akta Suruhanjaya Siasatan 1950 (Akta 119) bagi menyiasat isu-isu berbangkit mengenai Lembaga Tabung Haji hasil persetujuan mesyuarat jemaah menteri yang bermesyuarat pada Rabu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Polis siasat kempen ‘Code Black’
Oleh EDDY AQMAL MOHAMED HAMIDI

14 Julai 2021, 7:01 pm
PETALING JAYA – Polis Diraja Malaysia (PDRM) mengesahkan telah membuka siasatan berhubung penularan klip video bertajuk ‘Malaysian Doctors on Strike/mogok? 1st-12th July 2021 Code Black’ yang mempertikaikan skim pelantikan doktor secara kontrak dalam sektor perkhidmatan awam.
Pengarah Jabatan Siasatan Jenayah Bukit Aman, Datuk Seri Abd. Jalil Hassan berkata, siasatan dibuat selepas satu laporan polis berhubung penularan klip video itu diterima pihaknya.
“Klip video berdurasi 6 minit 49 saat itu memaparkan rakaman ucapan seorang individu yang memperkenalkan diri sebagai Dr. Han atau Gigi Han Yang yang mempertikaikan skim lantikan tersebut dan menyeru orang ramai agar turut mengambil bahagian.
“Mereka yang ingin mengambil bahagian dalam mogok tersebut diseru agar menukar gambar profil media sosial dengan warna hitam atau monokrom mulai 1 Julai hingga 12 Julai lalu dan menggunakan tanda pagar #SaveMYcontractHCW #CodeBlackMY dan #BlackMondayMY pada 12 Julai lalu,” katanya menerusi satu kenyataan hari ini.
Menurut Abd. Jalil, tindakan tersebut dinamakan sebagai ‘Code Black’ yang membawa maksud keadaan darurat di hospital akibat ancaman kepada petugas atau ancaman bom di hospital dan bertujuan memberikan sokongan kepada pegawai perubatan berstatus kontrak yang menuntut untuk diberi keistimewaan sebagaimana mereka yang berstatus tetap.
“Individu tersebut juga mendakwa sistem yang diamalkan oleh kerajaan boleh menjejaskan kehidupan semua rakyat Malaysia dan juga perkhidmatan kesihatan selama enam dekad sejak Malaysia mencapai kemerdekaan.

“Siasatan dijalankan di bawah Seksyen 505(c) Kanun Keseksaan (Akta 574) kerana dengan niat hendak mengapikan mana-mana golongan dan di bawah Seksyen 233 Akta Komunikasi dan Multimedia Malaysia 1998 (Akta 588) kerana menyalahgunakan perkhidmatan rangkaian secara tidak wajar,” jelas beliau.
Tambah Abd. Jalil, kertas siasatan akan dilengkapkan dengan kadar segera dan dirujuk ke Jabatan Peguam Negara untuk tindakan selanjutnya.
“Orang ramai dinasihatkan agar tidak membuat sebarang kenyataan atau spekulasi tidak bertanggungjawab yang boleh menjejaskan siasatan pihak polis dan sebarang maklumat boleh disalurkan kepada Pegawai Penyiasat Kes, Asisten Superintendan Ng Guan Seng di talian 03-8886 2222 atau Pusat Kawalan Daerah Putrajaya di talian 03-8886 2145.
Terdahulu, Presiden Persatuan Perubatan Malaysia, Prof Datuk Dr. M. Subramaniam semalam memaklumkan bahawa beberapa orang doktor yang menyatakan sokongan pada kempen Code Black telah disiasat oleh pihak polis.
“Kami merasakan bahawa siasatan itu adalah tidak perlu dan berbentuk gangguan kepada kempen soladiriti yang dijalankan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lari tinggalkan rokok seludup
Oleh IVAN AMIRUL

14 Julai 2021, 6:11 pm
KUNAK – Cubaan seorang lelaki menghantar rokok seludup gagal apabila kenderaan dipandunya terbabas ke dalam longkang di pekan Kunak awal pagi tadi.
Komander Briged PGA Sabah, Senior Asisten Komisioner Mohd. Abduh Ismail berkata, Pasukan Gerakan Am (PGA) Lahad Datu sedang melakukan operasi Op Kontraban terserempak dengan sebuah kenderaan jenis Toyota Avanza dalam keadaan mencurigakan kira-kira pukul 3 pagi.
“Pasukan operasi yang bertindak atas arahan Pegawai Pemerintah Batalion 17 Lahad Datu, Superintendan Rajab Ahad Ismail kemudiannya cuba menahan kenderaan terbabit namun pemandu berkenaan bertindak memecut kenderaannya ke arah Kampung Bagiang, Kunak.
“Pasukan operasi terus mengekorinya sebelum kenderaan dipandu suspek terbabas ke dalam longkang di sebelah kiri jalan.
“Bagaimanapun, pemeriksaan lanjut ke atas kenderaan terbabit mendapati pemandu sudah melarikan diri namun terdapat sebanyak 14 plastik hijau berisi pelbagai jenis rokok disyaki rokok seludup ditemui dalam kereta berkenaan,” katanya ketika dihubungi hari ini.
Jelasnya, semua rokok seludup dan kenderaan yang dirampas dianggarkan bernilai RM79,680 berdasarkan harga pasaran semasa.

“Siasatan lanjut sedang dijalankan mengikut Seksyen 135(1)(e) Akta Kastam 1967,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Melayang RM16,000 dikompaun main judi
Oleh MOHAMAD FAIZAL HASHIM

14 Julai 2021, 6:50 pm
JOHOR BAHRU – Empat lelaki tempatan rugi RM16,000 apabila dikompaun polis ketika sedang leka bermain judi ‘Pok Deng’ bersama 12 warganegara Vietnam di sebuah rumah di Taman Sentosa, di sini malam semalam.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, dalam serbuan pukul 11.30 malam itu, kesemua suspek sedang leka berjudi dan berhibur dengan alunan muzik yang kuat sambil minum minuman keras.
Katanya, kesemua suspek berusia lingkungan 20 hingga 56 tahun ditahan kerana melanggar prosedur operasi standard (SOP) Pelan Pemulihan Negara (PPN) Fasa 1 termasuklah gagal melakukan penjarakkan fizikal.
“Mereka yang ditahan itu terdiri daripada empat lelaki tempatan bersama lima lelaki dan tujuh wanita warganegara Vietnam. Hasil pemeriksaan lanjut turut menjumpai peralatan perjudian jenis Pok Deng.
“Keempat-empat suspek tempatan itu dikenakan kompaun RM4,000 setiap seorang kerana tidak mengamalkan penjarakkan fizikal di bawah Peraturan-peraturan Pencegahan dan Pengawalan Penyakit Berjangkit 2021,” katanya dalam satu kenyataan hari ini.
Dalam serbuan itu, polis turut merampas satu set daun terup, tikar, dua unit speaker, sebuah lampu LED berwarna-warni, sebuah amplifier, pendrive dan wang tunai RM6,435.

Mohd. Padzli berkata, empat suspek tempatan direman selama dua hari bermula yang berakhir esok manakala 12 suspek warga asing ditahan reman selama dua minggu sehingga 27 Julai ini.
Katanya, kes disiasat di bawah Seksyen 6(1) Akta Rumah Judi Terbuka 1953 dan Seksyen 6(1)(c) dan Seksyen 15(1)(c) Akta Imigresen 1953/69. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Luluh hati bawa pesakit termuda bayi 19 hari
Oleh AHMAD SHAHERMAN SHAMSURI

14 Julai 2021, 7:00 pm
PETALING JAYA – Luluh hati orang ramai apabila melihat sebuah klip video yang dikongsi oleh seorang ‘frontliner’ yang terpaksa membawa seorang wanita bersama bayinya ke sebuah pusat kuarantin selepas kedua-duanya positif Covid-19.
Lebih menyayat hati, bayi itu baharu sahaja berusia 19 hari, namun kedua-duanya telah disahkan positif Covid-19.
Klip video berdurasi satu minit lima saat itu telah dikongsi di laman TikTok seorang pengguna yang dikenali sebagai @azrulindahouse1.
Menerusi video itu juga, kelihatan beberapa orang ahli keluarga mangsa turut sebak sebaik sahaja ambulans yang tiba di pekarangan rumah mangsa.
Menurut frontliner yang juga pemandu ambulans, kejadian itu adalah satu sejarah sepanjang dia bertugas sebagai petugas kesihatan untuk membawa pesakit positif Covid-19 ke pusat kuarantin.
“Aku dapat kes pesakit paling muda, bayi berumur 19 hari dan ibunya belum sampai 30 hari pun berpantang bersalin. Kedua-duanya didapati positif Covid-19.

“Sedih, rasa menusuk ke kalbu dan menikam hati, melihat bayi sekecil ini dan ibunya di duga sebegini. Semoga diberikan kesembuhan dan kesihatan kepada ibu dan bayinya semula,” tulisnya pada klip video tersebut.
Susulan kejadian itu, rata-rata orang ramai turut berkongsi perasaan hiba yang dialami wanita dan bayi itu dan pada masa sama mereka mendoakan agar kedua-duanya cepat sembuh.
“Semoga dipermudahkan urusan ibu n anak, juga kepada frontliners, semoga mereka diberi kesihatan yang baik, bertahanlah,” tulis Lilik Aqua.
Turut menitipkan doa pada ruangan komen adalah seorang lagi pengguna yang dikenali sebagai Zack Kiflie
“Allaahuakbar, mengalir air mata melihat anak kecil yang tak berdosa ini. Ya Allah, kau permudahkanlah urusan ibu dan anak ini serta seluruh muslimin dan muslimat.
“Kau jauhkan penyakit yang berbahaya ini kepada kami. Amiin,” doanya.
Pada masa sama, ada juga pengguna yang sebelum ini disahkan positif Covid-19 turut berkongsi pengalaman di ruangan komen.
“Sebagai bekas pesakit covid saya faham perasaan orang yang positif Covid, semoga tabah hadapi ujian dari Allah.
“Semoga cepat sembuh,kesihannya kat ibu berpantang dan baby, Allah uji,” ujarnya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita lahirkan anak di hadapan mesin ATM sambil berdiri
Oleh KOSMO!

14 Julai 2021, 6:15 pm
JAKARTA – Beberapa orang awam yang sedang berada di lokasi sebuah mesin pengeluaran wang automatik (ATM) di Jogjakarta gempar apabila seorang wanita secara tiba-tiba melahirkan anak dalam keadaan berdiri, lapor laman berita Suara.com hari ini.
Dalam satu video yang tular di media sosial, wanita tersebut sedang berdiri dalam keadaan tergamam sambil berpaut pada sebuah dinding.
Seorang lelaki yang identitinya tidak dapat dipastikan dilihat memegang bayi tersebut di belakang wanita itu dengan keadaan tali pusatnya yang masih belum dipotong.
Lebih menyedihkan adalah tiada seorang pun individu lain terutamanya golongan wanita tampil untuk membantu wanita itu.
“Allahuakbar, itu bukan Covid! Mari cik, tolong cik. Tiada apa-apa kerana itu bukan Covid,” kata perakam video tersebut.
Tiada sebarang maklumat lanjut mengenai keadaan wanita itu dan bayinya.

Video tersebut dimuat naik di Instagram dan menerima hampir 20,000 tontonan dengan ramai yang meluahkan rasa marah kerana tiada yang menghulurkan bantuan kepada wanita tersebut.
“Panggillah bidan atau doktor! Jangan dilihat sahaja,” kata seorang netizen.
“Bukannya mahu membantu, sebaliknya hanya merakam,” tulis seorang lagi pengguna. – AGENSI


Guna dua lot tanah kerajaan bayar pada kontraktor
Oleh NUZULSHAM SHAMSUDDIN

14 Julai 2021, 6:16 pm
KUALA LUMPUR – Saksi ketiga memberitahu Mahkamah Sesyen di sini hari ini bahawa bayaran bagi kos kajian kebolehlaksanaan (feasibility study) yang dijelaskan kepada kontraktor dibuat menerusi pemindahan dua lot tanah bagi pembinaan projek pembinaan jalan-jalan utama di negeri itu 10 tahun lalu.
Bekas Exco Kerja Raya dan Kemudahan Awam Pulau Pinang Lim Hock Seng, 73, berkata bayaran itu tidak dibuat secara tunai kepada kontraktor tersebut sebaliknya dibuat melalui pemindahan dua lot tanah milik kerajaan.
“Lot 702 dan 713 dikenalpasti untuk dibayar kepada kontraktor bagi kerja yang telah disempurnakan dan pekaan perincian awal (PDD),” katanya.
Ketika ditanya, Timbalan Pendakwa Raya Wan Shaharuddin Wan Ladin adakah kedua-dua lot tanah itu milik Lim Guan Eng, saksi itu menjawab tanah itu (dua lot terbabit) milik kerajaan Pulau Pinang dan bukan milik Guan Eng.
Sementara itu, Hock Seng ketika membaca pernyataan saksinya memberitahu pada 26 Januari 2011 dia telah hadir pada satu mesyuarat di Tingkat 28, KOMTAR Pulau Pinang pada pukul 2 petang.
“Dalam mesyuarat itu, Ketua Menteri (Guan Eng) telah memaklumkan bahawa sebuah syarikat swasta sedang menerokai cadangan untuk membina sebuah terowong di Pulau Pinang dan bercadang untuk menandatangani Perjanjian Persefahaman (MOU) dengan kerajaan negeri, ” katanya.

Ujarnya, sejurus mendapat arahan daripada mesyuarat itu, dia kemudian telah meminta seorang jurutera dari Majlis Perbandaran Pulau Pinang (MPPP) untuk menyediakan satu kertas kerja bertajuk “Perancangan Link Ketiga Pulau Pinang, Jalan Lingkaran Dalaman Georgtown dan Jalan Pintas (By-Pas), Lebuh Raya Tun Dr. Lim Chong EU, ke Air Itam Pulau Pinang.
Beliau turut mengesahkan telah menghubungi wakil Beijing Urban Construction Group Sdn. Bhd. (BUCG), iaitu Zarul dan Lee Chee Hoe serta jurutera dari MPPP tersebut untuk berbincang berkaitan dengan pembinaan.
“Syarikat itu (BUCG) telah meminta supaya MOU ditandangani dengan secepat mungkin selain cadangan MOU diteliti oleh Datuk Penasihat Undang-undang Negeri (PUN) yang tidak mendatangkan sebarang kos kepada kerajaan negeri,” katanya lagi.
Perbicaraan di hadapan Hakim Azura Alwi bersambung lagi esok. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tak ikut jadual janji temu punca PPV sesak
Oleh ZAKKINA WATI AHMAD TARMIZI

14 Julai 2021, 6:27 pm
SEREMBAN – Peningkatan janji temu pemberian dos vaksin Covid-19 selain penerima tidak mengikut jadual janji temu yang ditetapkan antara faktor yang menyebabkan berlakunya kesesakan di Pusat Pemberian Vaksin (PPV) Hospital UCSI, di Bandar Springhill, Port Dickson sejak kebelakangan ini.
Menteri Besar, Datuk Seri Aminuddin Harun berkata, hasil turun padang ke PPV tersebut semalam, beliau dimaklumkan sebanyak 2,000 temu janji melalui MySejahtera telah diterima PPV tersebut.
“Memang berlaku kesesakan di PPV tersebut hingga menganggu proses vaksinasi. Hari ini juga saya diberitahu sebanyak 3,000 janji temu diterima PPV tersebut.
“Saya berharap masyarakat yang mendapatkan suntikan vaksin perlulah mengikut jadual yang ditetapkan. Mereka tidak perlu datang terlalu awal dan perlu patuhi arahan temu janji iaitu hadir setengah jam awal bagi mengelakkan kesesakan dan menunggu terlalu lama,” katanya pada sidang akhbar yang dijalankan secara dalam talian hari ini.
Dalam pada itu, beliau memaklumkan, seramai 142,138 rakyat di negeri telah lengkap menerima dua dos vaksin Covid-19 manakala 342,605 orang telah memperoleh dos pertama vaksin.
Sementara itu, Aminuddin meminta pihak kilang di daerah ini dapat mengikut prosedur operasi standard (SOP) yang ditetapkan terutama sepanjang pelaksanaan Perintah Kawalan Pergerakan Diperketatkan (PKPD).

“Arahan daripada Majlis Keselamatan Negara (MKN) untuk membuka kilang sepanjang PKPD ini dan saya berharap mereka (pihak kilang) dapat mengikut SOP dan penguatkuasaan sentiasa dilaksanakan bagi mengelakkan mereka melanggar SOP,” kata beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerani syarikat pembersihan maut nahas
Oleh NOR AINNA HAMZAH

14 Julai 2021, 6:23 pm
REMBAU – Seorang penunggang motosikal maut selepas terbabit dalam nahas dua buah kenderaan di kilometer 19, Jalan Seremban-Tampin, berhampiran persimpangan Sepri, dekat sini hari ini.
Dalam kejadian kira-kira pukul 1.20 petang itu, mangsa, Mohd Shahrunizam Che Harun, 38, yang bekerja sebagai kerani syarikat pembersihan disahkan meninggal dunia di lokasi kejadian oleh pasukan paramedik susulan mengalami kecederaan parah.
Menurut Ketua Polis Daerah Rembau, Pemangku Deputi Superintendan, Hazri Mohamad, kemalangan berkenaan membabitkan motosikal jenis Benelli yang ditunggangi mangsa dan kereta jenis Nissan Almera yang dipandu seorang wanita berusia 40-an.
“Berdasarkan siasatan awal, pemandu kereta dari arah Rembau menghala ke Seremban. Semasa membelok ke kanan menghala ke Sepri, pemandu berkenaan telah masuk laluan penunggang motosikal yang datang dari arah bertentangan menyebabkan mangsa tidak sempat mengelak lalu berlaku perlanggaran.
“Mangsa tercampak ke bahu jalan sebelah kanan dan disahkan maut di tempat kejadian. Manakala pemandu kenderaan pula menerima rawatan sebagai pesakit luar Zon Hijau Hospital Rembau susulan sakit di bahagian dada,” katanya dalam satu kenyataan, di sini, hari ini.
Hazri berkata, mayat mangsa telah di hantar ke Hospital Rembau untuk proses bedah siasat esok dan kes disiasat di bawah Seksyen 41(1) Akta Pengangkutan Jalan (APJ) 1987. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengantin lelaki dipukul ibu menggunakan selipar
Oleh KOSMO!

14 Julai 2021, 7:00 pm
UTTAR PRADESH, INDIA – Gara-gara tidak merestui perkahwinan anaknya dengan gadis yang berlainan kasta, seorang ibu bertindak memukul anak lelakinya menggunakan selipar di hadapan tetamu yang menghadiri majlis resepsi pasangan tersebut, lapor laman berita Suara.com hari ini.
Insiden itu dikatakan berlaku ketika kedua-dua mempelai sedang melakukan satu upacara yang dikenali sebagai ‘jaimala’.
‘Jaimala’ merupakan ritual yang dilakukan pasangan pengantin beragama Hindu, di mana pengantin lelaki dan perempuan saling bertukar kalungan bunga segar yang diletakkan pada leher masing-masing.
Dalam kejadian tersebut, ibu pengantin lelaki secara tiba-tiba muncul pada majlis resepsi lalu menuju ke pentas perkahwinan.
Dia kemudiannya membuka seliparnya lantas memukul pengantin lelaki iaitu anaknya sendiri di hadapan tetamu yang lain.
Melihatkan kekecohan yang berlaku, beberapa tetamu cuba membawa wanita itu turun dari pentas perkahwinan, namun dia tetap meneruskan tindakannya itu.

Difahamkan, kedua-dua pasangan mempelai telah pun berkahwin secara sah menurut undang-undang sebelum kejadian itu.
Bagaimanapun, keluarga pengantin perempuan tetap ingin mengadakan majlis resepsi tanpa menjemput keluarga pihak lelaki kerana mendapat tentangan. – AGENSI


118 kematian; 101,359 kes aktif
Oleh SITI A'ISYAH SUKAIMI

14 Julai 2021, 6:56 pm
PUTRAJAYA – Angka kematian kekal pada tiga digit dengan 118 kes dilaporkan hari ini, menjadikan jumlah kes kematian Covid-19 sebanyak 6,503 kes.
Menurut ciapan Twitter Kementerian Kesihatan, angka aktif dengan kebolehjangkitan juga terus meningkat melepasi 100,000 dengan 101,359 kes termasuk 878 kes sedang dirawat di Unit Rawatan Rapi dan 432 kes memerlukan bantuan pernafasan.
“Sebanyak 11,618 kes baharu dilaporkan dengan 26 daripadanya kes import, menjadikan jumlah kes Covid-19 sebanyak 867,567 kes.
“Kes sembuh pula merekodkan sebanyak 6,377 kes menjadikan jumlah kumulatif sebanyak 759,705 kes,” katanya di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kaunter tutup, PTPTN sedia perkhidmatan dalam talian
Oleh NUR HUDA MUSA

14 Julai 2021, 6:05 pm
PETALING JAYA – Orang ramai disarankan untuk mengguna perkhidmatan dalam talian yang disediakan Perbadanan Tabung Pendidikan Tinggi Nasional (PTPTN) sepanjang penutupan kaunter PTPTN di seluruh negara.
PTPTN dalam satu kenyataan berkata, pelbagai kemudahan dalam talian disediakan oleh PTPTN meliputi urusan permohonan pinjaman, bayaran balik pinjaman, pembukaan akaun dan penambahan deposit dalam Skim Simpanan Pendidikan Nasional (SSPN).
“Pelajar yang berhasrat untuk memohon pinjaman PTPTN, permohonan (termasuk pembelian ID PTPTN) atau semakan Wang Pendahuluan Pinjaman (WPP), boleh berbuat demikian di juga laman web rasmi www.ptptn.gov.my.
“Bagi permohonan pinjaman yang telah diluluskan, pelajar hanya perlu menghantar Dokumen Tawaran dan Perjanjian Pinjaman melalui pos ke Ibu Pejabat PTPTN, Menara PTPTN, Kuala Lumpur tanpa perlu hadir ke kaunter PTPTN,” katanya di sini hari ini.
Bagi urusan bayaran balik pula, PTPTN menyediakan pelbagai perkhidmatan di portal rasmi PTPTN seperti bayaran melalui fpx menggunakan akaun bank atau kad kredit, semakan penyata pinjaman, pengesahan baki dan permohonan penangguhan bayaran balik pinjaman (PKP 3.0).
“Tidak terhad kepada urusan di portal rasmi sahaja, PTPTN turut menyediakan kemudahan bayaran balik melalui aplikasi seperti MyPay, Shopee, BESTPay, KiplePay dan KelantanPay.

“Selain itu, bagi memudahkan pelanggan membuka akaun SSPN pula, PTPTN turut menyediakan perkhidmatan pembukaan akaun, penambahan simpanan serta semakan penyata SSPN di portal rasmi PTPTN,” jelasnya.
Katanya, pelanggan yang ingin berunding atau mempunyai sebarang pertanyaan, juga boleh menghubungi terus talian PTPTN di 03-2193 3000, atau Live Chat di portal rasmi serta media rasmi PTPTN. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


HAT Tuanku Mizan bersiap sedia terima 100 pesakit Covid-19
Oleh EDDY AQMAL MOHAMED HAMIDI

14 Julai 2021, 5:40 pm
KUALA LUMPUR – Hospital Angkatan Tentera (HAT) Tuanku Mizan kini dalam proses persediaan bagi menerima kira-kira 100 pesakit Covid-19 Kategori 3, bermula esok.
Ketua Unit Kawalan Jangkitan HAT Tuanku Mizan, Dr. Sharifah Azlin Juliana Syed Zainal berkata, pihaknya kini di dalam tempoh persediaan menerima kemasukan pesakit Covid-19 itu yang akan dibuat secara berperingkat.
“Pesakit Covid-19 dimasukkan ke sini atas keputusan Kementerian Kesihatan (KKM) dan setakat ini, kebanyakan pesakit dipindahkan dari Hospital Tengku Ampuan Rahimah (HTAR), Klang.
“Setakat ini kita hanya ada 50 orang yang bertugas di wad pesakit Covid-19 yang beroperasi sejak Sabtu lalu dan kami kini sedang menunggu kemasukan kakitangan KKM serta peralatan bagi bilik Unit Rawatan Rapi (ICU),” katanya.
Beliau berkata demikian ketika ditemui pemberita selepas menerima sumbangan 20 kipas industri daripada Pertubuhan Sukarelawan Jalinan Nasional (Sarjana) di lobi HAT Tuanku Mizan di sini hari ini.
Menurut beliau, setakat ini seramai 50 pesakit Covid-19 kategori 4 dan 5 telah ditempatkan di wad rawatan Covid-19 yang terletak di parkir tingkat bawah hospital berkenaan.

“Bagi wad ICU pula, kami mempunyai sebanyak enam katil setakat ini namun jumlah pesakit telah melebihi kapasiti iaitu sebanyak enam pesakit jadi kita akan membuat penambahan kepada 17 buah katil lagi untuk memenuhi keperluan,” ujar beliau.
Jumaat lalu, Angkatan Tentera Malaysia (ATM) dilaporkan telah menyediakan Zon Pengurusan Bencana (DMZ) sebagai wad rawatan pesakit Covid-19 di parkir tingkat bawah HAT Tuanku Mizan.
Panglima Angkatan Tentera, Jeneral Tan Sri Affendi Buang berkata, DMZ tersebut adalah untuk menampung keperluan rawatan pesakit Covid-19 kategori 4 dan 5 yang semakin meningkat di Lembah Klang.
Dalam pada itu, Pengerusi Sarjana, Datuk Khaidiriah Abu Zahar berkata, sumbangan kipas tersebut adalah bertujuan untuk meringankan beban hospital disamping memberi keselesaaan kepada pesakit.
“Sumbangan itu juga sebagai tanda penghargaan dan sokongan kepada petugas barisan hadapan yang berkhidmat tanpa mengenal penat lelah sepanjang tugasan dan pengoperasian dalam berhadapan penularan pandemik Covid-19.
“Diharapkan sumbangan ini dapat menyuntik semangat petugas barisan hadapan untuk terus kekal tabah menjalankan tugas demi bakti kepada bangsa dan negara,”katanya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dekat Raya Haji kes 11,000
Oleh IZZATUL ‘AIN AZMAN

14 Julai 2021, 5:13 pm
PETALING JAYA – Sekali lagi rakyat Malaysia dikejutkan dengan peningkatan kes Covid-19 pada hari ini yang mencecah 11,618 kes baharu dan orang ramai mula berang kerana selama dua hari berturut-turut kes tidak menampakkan penurunan.
Susulan dari pengumuman yang dimuat naik oleh Kementerian Kesihatan Malaysia (KKM) di laman Twitter bertindak untuk menutup ruang komen di ke semua akaun media sosialnya termasuk Twitter dan Facebook.
Walaupun pengguna di laman Twitter tidak dapat meluahkan rasa amarah dan kecewa masing-masing di ruangan komen, mereka bertindak menggunakan quote retweet (petikan ciapan) pada aplikasi tersebut.
“Ya Allah, 11 ribu hanya dalam masa dua hari? Sedihnya. Raya Haji lagi beberapa hari saja. Dua tahun kita begini,” keluh pengguna @shikennuggetss.
“11,618. Kita nak pergi mana ni, Malaysia? Kami dah penat berkurung, penat fizikal dan juga mental. Ada cahaya ke di hujung terowong untuk kita?” soal @Sealoverzzz kecewa.
Dalam pada itu, ada juga yang menunjukkan rasa bimbang terhadap kes yang meningkat dalam masa dua hari dalam minggu ini dan kehilangan banyak nyawa akibat pandemik Covid-19.

“Saya dah tak jadi marah bila lihat kes makin meningkat. Saya rasa sedih kerana melihat kita sudah banyak kehilangan rakyat,” jelas @naddysushi.
“Saya sangat penat kerana sudah lama duduk di rumah sementara menamatkan pengajian ijazah sarjana muda. Kasihan juga kepada petugas barisan hadapan kita. Mereka sangat penat. Kerajaan, letaklah diri anda semua di tempat kami,” ujar pengguna bernama @snowybead penat. – K! ONLINE.


Penduduk desa gempar kemunculan lampor
Oleh KOSMO!

14 Julai 2021, 6:00 pm
JAKARTA – Sebuah video tular dalam aplikasi TikTok baru-baru ini   memaparkan kejadian paranormal keranda terbang atau lebih  dikenali di Indonesia sebagai lampor, lapor laman Kumparan.com.
Pemilik akaun TikTok @bang_jo26 memuat naik video suasana sebuah desa di Malang yang menunjukkan kemunculan  objek dipercayai keranda terbang.
Menurut mitos masyarakat Jawa, lampor adalah sejenis  syaitan yang menggunakan keranda terbang dan  muncul pada waktu malam.
“Jauhkan mara bahaya daripada lampor. Semenjak keranda terbang datang ke kampung-kampung, setiap hari sebelum Maghrib sudah dilihat depan rumah,” tulis kenyataan pada video tersebut.
Video tersebut sehingga kini mencatatkan lebih 23 juta tontonan dan puluhan ribu komen.
Akaun tersebut juga turut memuat naik video situasi sebuah desa yang kelihatan sepi dan mengaitkan kedatangan lampor dengan wabak yang menyebabkan kematian.

“Semenjak kejadian lampor, kampung jadi sepi seperti tiada penghuni. Semoga tiada lagi kejadian seperti semalam, semoga wabak Covid-19 hilang buat selama-lamanya dari muka Bumi,” tulis akaun tersebut.
Netizen yang menonton video tersebut meninggalkan komen dengan berkata,  di kampungnya juga terdapat batu yang tiba-tiba jatuh ke tengah padang dan disusuli kabus dan hujan yang menyebabkan penduduk kampung jatuh sakit.
Menurut pelbagai sumber berbeza, orang yang keluar pada waktu malam boleh hilang diambil lampor dan jika mereka berjaya pulang semula, mereka akan pulang dalam keadaan gila.
Lampor dipercayai menjadi salah satu makhluk ghaib yang kononnya boleh mengambil nyawa manusia.
Kisah lampor juga pernah dijadikan filem berjudul Lampor : Keranda Terbang dan dikeluarkan pada 2019. -Agensi


Gelandangan terima vaksin
Oleh KOSMO!

14 Julai 2021, 5:12 pm
Oleh LIYANA RAMLI
IPOH – Perak memulakan program vaksinasi Covid-19 kepada gelandangan apabila 11 orang penghuni Pusat Penempatan Gelandangan (PPG) Sementara Kinta diberi suntikan hari ini.
Kesemuanya menerima secara sukarela tanpa paksaan daripada mana-mana pihak.
Seorang penerima yang mahu dikenali sebagai Jaafar, 71, berkata, dia sangat lega kerana sudah menerima suntikan vaksin dos pertama dan berterima kasih kepada kerajaan negeri kerana sanggup membantu gelandangan.
“Kepada kawan-kawan yang tidak menerima suntikan ini lagi, jangan takut, rasa macam kena gigit semut sahaja.” katanya.
Seorang lagi gelandangan, Muhammad Ali Abdullah, 55, berkata, dia amat berterima kasih kepada semua yang terlibat dalam membantu dengan memberikan vaksin bagi mengelak penularan wabak ini.

“Suntikan pada hari ini memang terbaik dan orang ramai tidak perlu takut kerana tidak ada kesan sampingan yang membahayakan,” katanya.
Sementara itu, Pengerusi Jawatankuasa Pembangunan Wanita, Keluarga dan Kebajikan Masyarakat negeri Perak, Datuk Dr. Wan Norashikin Wan Noordin berkata, vaksinasi itu dikendalikan oleh Pejabat Kesihatan Daerah.
“Mereka bersetuju menerima suntikan selepas kempen kesedaran mengenai Covid-19 dilakukan.
“Walaupun gelandangan tapi mereka tahu tentang kewujudan virus ini cuma tidak tahu tentang kepentingan vaksin,” katanya.
Mereka yang menerima suntikan pada hari ini dalam lingkungan usia 47 sehingga 89 tahun iaitu 10 orang lelaki dan seorang wanita. – K! ONLINE


Ditahan sebelum sempat terima upah lumayan
Oleh NORLIA RAMLI

14 Julai 2021, 5:52 pm
BALING – Hasrat dua lelaki untuk mendapatkan upah lumayan tidak kesampaian apabila ditahan polis kerana cuba menyeludup 3,700 kilogram (kg) daun ketum dianggarkan bernilai RM50,000 ke Kelantan di sini hari ini.
Pemandu lori berusia 37 tahun dan penumpang berusia 20 tahun ditahan di sekatan jalan raya (SJR) Jerai, Kupang di sini kira-kira pukul 12.10 tengah malam.
Ketua Polis Daerah Baling, Superintendan Shamsudin Mamat berkata, ketika ditahan lori jenis Hino itu dalam perjalanan dari Kupang menghala Gerik, Perak.
Katanya, hasil pemeriksaan mendapati lori tersebut memuatkan 370 karung guni plastik mengandungi daun ketum.
“Kita percaya daun ketum ini mahu diseludup ke Kelantan dengan upah yang diambil sebanyak RM5,000 sebelum bertolak dan baki RM5,000 lagi akan diterima apabila sampai ke destinasi dituju,” katanya di sini hari ini. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua juruteknik rugi RM23,000 ditipu pinjaman tidak wujud
Oleh SITI NUR MAS ERAH AMRAN

14 Julai 2021, 5:34 pm
SEBERANG PERAI – Dua juruteknik berputih mata apabila wang mereka lebih RM23,000 lesap selepas dipercayai diperdaya sindiket pinjaman wang tidak wujud dalam dua kejadian berasingan di Kepala Batas semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya menerima laporan daripada lelaki berusia 39 dan 29 tahun itu yang mendakwa ditipu individu yang menawarkan pinjaman menerusi aplikasi Whatsapp baru-baru ini.
Beliau berkata, mangsa berusia 39 tahun yang mahu membuat pinjaman RM35,000 dihubungi oleh seorang individu kononnya ejen bank yang memintanya memasukkan wang bayaran pengaktifan akaun terlebih dahulu.
“Mangsa kemudiannya melakukan 11 transaksi ke dalam tujuh akaun berbeza membabitkan wang berjumlah RM19,169.50 sebelum mengesyaki dia ditipu.
“Sementara itu, seorang lagi mangsa yang mahu membuat pinjaman RM20,000 kerugian RM4,000 selepas diperdaya sindiket penipuan menggunakan modus operandi sama,” katanya kepada pemberita hari ini.
Noorzainy berkata, kedua-dua mangsa membuat laporan polis semalam selepas belum menerima wang pinjaman yang dijanjikan.

Kes disiasat mengikut Seksyen 420 Kanun Keseksaan. – K! ONLINE


Pelancong taman percutian disuruh bersihkan tandas sendiri
Oleh KOSMO!

14 Julai 2021, 5:30 pm
LONDON – Pengunjung sebuah taman percutian di Cornwall disuruh membersihkan tandas sendiri memandangkan pekerjanya sedang menjalani kuarantin, lapor akhbar Metro UK kelmarin.
Dalam satu e-mel bertajuk ‘Dunkirk Spirit’, pengunjung Mother Ivey’s Bay Holiday Park, pengunjung diminta membantu membersihkan blok tandas di tengah-tengah taman ekoran kebimbangan kekurangan staf semasa percutian musim panas.
Pemiliknya, Patrick Langmaid, 56, berkata dua pekerja diminta untuk menjalani kuarantin selama 10 hari selepas menerima notifikasi daripada aplikasi Test and Trace Perkhidmatan Kesihatan Kebangsaan (NHS).
Situasi itu menyebabkan dia terpaksa meminta pengunjung supaya bersedia untuk membantu kerja-kerja pembersihan.
“Tetamu yang terhormat, maaf jika e-mel ini menimbulkan kesusahan namun, kami hampir menutup blok tandas dan membatalkan percutian lawatan kerana kakitangan sihat yang telah diuji negatif tetap perlu mengasingkan diri selepas mendapat arahan daripada NHS.
“Dengan bantuan anda, blok tandas boleh terus dibuka dan percutian dapat diteruskan. Tempoh tersebut adalah bermula sekarang hingga penghujung Ogos depan,” demikian tulisan pada e-mel tersebut yang dihantar kepada bakal pengunjung.

Taman percutian itu menjangkakan undang-undang tersebut akan diubah sebelum September dan pekerja dengan keputusan negatif bagi ujian saringan akan dibenarkan kembali bertugas.
E-mel itu turut menulis sekiranya taman tersebut terpaksa membatalkan percutian, wang pelanggan akan dikembalikan.
Seorang pelanggan yang tidak berpuas hati bagaimanapun mempersoalkan permintaan pihak taman percutian tersebut yang menyebabkan pelanggan berasa serba-salah.
“Saya tidak sangka percutian boleh dibatalkan jika saya enggan membersihkan tandas komuniti.
“Tindakan meminta pelanggan yang sudah membayar kos percutian untuk membersihkan tandas adalah sesuatu yang tidak wajar,” katanya. -Agensi


Sesi perjumpaan khas banduan bersama keluarga ditangguhkan
Oleh EDDY AQMAL MOHAMED HAMIDI

14 Julai 2021, 5:47 pm
PETALING JAYA – Jabatan Penjara Malaysia hari ini memaklumkan tentang penangguhan kepada semua perjumpaan khas keluarga bersama banduan sempena sambutan Hari Raya Aidiladha bagi tahun 2021 di semua penjara sebagai langkah mencegah penularan Covid-19.
Menerusi satu kenyataan, jabatan berkenaan memaklumkan walaupun tidak dibenarkan berjumpa, pihaknya membenarkan serta memberikan keutamaan kepada penggunaan sidang video melalui e-mel jabatan ‘Icewarp’ bermula 21 hingga 25 Julai ini.
“Penggunaan kaedah tersebut hanya dibenarkan kepada keluarga yang membuat tempahan dan hanya satu panggilan sahaja dibenarkan bagi memberi peluang kepada penghuni lain.
“Tempahan bagi menggunakan perkhidmatan sidang video berkenaan boleh dibuat mulai hari ini menerusi panggilan telefon atau menghantar emel juga surat kepada penjara berkenaan,” katanya hari ini.
Katanya, penjara-penjara berkaitan akan menetapkan tarikh perjumpaan dengan tempoh masa bergantung kepada situasi semasa penjara berkenaan.
“Para banduan juga dibenarkan menggunakan kemudahan telefon prabayar yang disediakan untuk menghubungi keluarga sekiranya perlu.

“Maklumat lanjut berhubung sesebuah penjara boleh didapati di laman web Jabatan Penjara Malaysia di www.prison.gov.my,” ujarnya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Isu pesara gagal keluarkan duit pencen selesai
Oleh MUHAMMAD ZIKRI

14 Julai 2021, 5:56 pm
PONTIAN – Isu seorang pesara Kementerian Kesihatan Malaysia (KKM) yang gagal mengeluarkan wang pencen disebabkan terlupa kata laluan kad pengeluaran wang automatik (ATM) berjaya diselesaikan.
Menurut anaknya, Ridhuan Mohd. Ismail, Pengurus Maybank Cawangan Pontian telah datang ke rumahnya pagi ini sebelum dia bersama ibunya, Kasmini Suratal hadir ke Maybank bagi urusan pemindahan wang pencen ayahnya kepada ibunya.
Katanya, bagaimanapun bagi peringkat awal ini, pihak Maybank telah mengeluarkan wang tunai sebanyak RM2,000 kepada ibunya, manakala proses pemindahan pencen akan dilakukan pada minggu depan.
“Alhamdulillah semua sudah selesai, terima kasih kepada pihak Utusan Malaysia dan Kosmo yang telah menyiarkan isu yang melibatkan ayah saya hari ini.
“Pihak Maybank memerlukan persetujuan adik-beradik yang lain terutama empat adik-beradik lelaki sebelum pemindahan pencen dilakukan kepada ibunya supaya tiada isu berbangkit pada masa depan,” katanya ketika dihubungi di sini hari ini.
Kosmo! hari ini melaporkan seorang pesara Kementerian Kesihatan yang terlantar sakit berdepan masalah ekoran wang pencen bulanan yang diterimanya tidak dapat dikeluarkan sejak April lalu yang berjumlah RM800 sebulan.

Ini berikutan Mohd. Ismail Markom, 71, yang terlupa kata laluan kad pengeluaran wang automatik (ATM) miliknya tidak berupaya untuk membuat kad baharu ekoran keadaan diri selepas terlibat kemalangan jalan raya, 22 April lalu.
Menurut anaknya, Ridhuan, 35, dia telah beberapa kali cuba berurusan dengan institusi kewangan berkenaan bagi mendapatkan kad ATM yang baharu, namun ditolak oleh pihak bank tersebut.
Tambah Ridhuan, dia juga turut dihubungi oleh Pegawai dari Bank Negara Malaysia ( BNM ) Johor Bahru malam tadi yang akan membantu menyelesaikan isu tersebut supaya pencen ayahnya dapat dikeluarkan. – K! ONLINE


Kerajaan tak gagal, yang gagal kita kot! – Fizz Fairuz
Oleh SAIRUL ZAMRI MISRANI

14 Julai 2021, 5:02 pm
PETALING JAYA – Pelakon Datuk Fizz Fairuz memerli dan menyifatkan kerajaan gagal dalam membendung kes harian wabak Covid-19 yang semakin meruncing.
Menerusi hantaran terbaharu yang dimuat naik dalam Instagramnya, Fizz meminta semua untuk berhati-hati terutama penduduk di Selangor dalam mendepani cabaran genting ketika ini.
“Cantik, naik lagi kes hari ini 11,618 kes. Warga Selangor hati-hati, negeri lain pun sama juga.
“Menteri kata kerajaan tidak gagal, yang gagal kita kot! So kita jaga kita je lah. Kita mampu!,” tulisnya berbaur sindiran.
Pada hantaran terdahulu, Fizz turut bertanya kepada pengikutnya dengan meminta mereka meneka berapa jumlah kes yang akan direkodkan hari ini.
Menjengah ruangan komen, rata-rata pengikut bersetuju dengan kenyataan pelakon filem Munafik itu.

“Semua kita yang gagal. Depa (mereka) tak gagal. Asyik-asyik salah rakyat je.
“Tak tahu apa dah nak cakap, hanya mampu berdoa je sekarang ni. Sebab kita memang dah jaga kita. Menteri je tak jaga menteri,” tulis netizen.
Hari ini Malaysia mencatatkan kes harian tertinggi sebanyak 11, 618 kes dengan negeri Selangor kekal sebagai ‘juara’ dengan menyumbang 5,051 kes. – K! ONLINE


[VIDEO] Dialek ‘Lepeh’ tarik perhatian penduduk
Oleh HARIS FADILAH AHMAD

14 Julai 2021, 4:59 pm
LIPIS – Dalam usaha menghebahkan maklumat mengenai ancaman pandemik Covid-19, Jabatan Penerengan Daerah Lipis mempunyai pendekatan tersendiri apabila melakukan hebahan menggunakan dialek atau loghat penduduk daerah Lipis.
Penggunaan loghat ‘Lepeh’ itu yang menarik minat penduduk di sekitar daerah itu dilihat mampu menyampaikan maklumat yang jelas dan difahami penduduk.
Dimulakan dengan sebutan salam oleh petugas wanita dengan sebutan ‘Lepeh’ yang intonasinya agak panjang kemudiannya disambung pula oleh petugas lelaki yang bercakap menerusipembesar suara dari kenderaan pacuan empat roda jabatan tersebut.
Antara sebutan petugas lelaki itu ialah mengajak semua penduduk dengan berkata ‘Moh la kite beringat belake, Covid-19 hari ni masih ada lagi wee!.
Ada beberapa perkataan yang disebut ‘mengkala’ (manakala), ‘wooo’ (seruan tanda ramai), ‘tekde’ (tidak ada).
Antara sebutan yang menarik menerusi pautan video ini ialah ‘Kalau tekde urusan penteng, tak payahlah kelua ke hulu ke hilir, perentan-perentan (waktu-waktu) ni hah duduklah di rumah,”.

Bagi mereka yang pertama kali mendengar hebahan ini mungkin agak sukar untuk memahami dialek ‘Lepih’ berbanding penduduk di sini yang sudah pun hadam dengan bahasa
berkenaan.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibadah korban di Negeri Sembilan ditangguhkan
Oleh NOR SHAFAWATI YUP

14 Julai 2021, 5:05 pm
SEREMBAN – Jabatan Mufti Kerajaan Negeri Sembilan (JMNS) membuat keputusan untuk menangguhkan pelaksanaan korban tahun ini kerana dibimbangi memberi mudarat tidak terkawal ekoran penularan COVID-19 yang masih tinggi di negeri ini.
Mufti Negeri Sembilan, Datuk Mohd. Yusof Ahmad berkata, penangguhan itu berkuatkuasa di seluruh negeri dan ia sudah dipersembahkan kepada Yang di-Pertuan Besar Negeri Sembilan, Tuanku Muhriz ibni Almarhum Tuanku Munawir.
.
“Data menunjukkan bahawa penyebaran virus COVID-19 di Negeri Sembilan amat tinggi sehingga boleh mewujudkan kemudaratan yang tidak terkawal.
“Berdasarkan keadaan itu, ibadah korban di seluruh Negeri Sembilan ditangguhkan,” katanya dalam kenyataan di sini hari ini.
Beliau berkata, perkara itu turut dikemukakan kepada Datuk Undang Yang Empat serta Tunku Besar Tampin.
Dalam pada itu, beliau berkata, solat sunat Aidiladha pula dibenarkan hanya membabitkan 12 orang ahli jemaah yang terdiri daripada pegawai dan jawatankuasa masjid atau surau Jumaat seperti yang sedang dilaksanakan.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jemaah Menteri sokong Muhyiddin sebagai PM
Oleh NOR IDAYU BOSRO

14 Julai 2021, 4:27 pm
PUTRAJAYA – Ahli-ahli Jemaah Menteri dalam mesyuarat Kabinet yang berlangsung hari ini membuat keputusan sebulat suara untuk kekal memberi sokongan penuh kepada kepimpinan Tan Sri Muhyiddin Yassin sebagai Perdana Menteri Malaysia.
Sokongan barisan Menteri Kabinet itu dinyatakan dalam satu kenyataan akhbar yang dikeluarkan dari Pejabat Timbalan Perdana Menteri hari ini.
Kenyataan itu berkata, Ahli-ahli Jemaah Menteri juga ingin memaklumkan bahawa setiap keputusan kerajaan dibuat secara kolektif oleh Jemaah Menteri setelah mengambil kira
pandangan semua pihak.
“Keutamaan kerajaan ketika ini adalah untuk menjayakan Pelan Pemulihan Negara (PPN) demi kesejahteraan rakyat dan kemakmuran negara serta membawa negara keluar dari pandemik Covid-19,” katanya. -K! ONLINE


Cadang ujian calitan sebelum masuk Kelantan
Oleh YATIMIN ABDULLAH

14 Julai 2021, 4:22 pm
KOTA BHARU – Kerajaan negeri Kelantan mencadangkan agar semua individu dari luar Kelantan yang ingin masuk ke negeri ini perlu menjalani ujian saringan Covid-19 atau ujian calitan terlebih dahulu.
Pengerusi Jawatankuasa Kerajaan Tempatan Perumahan dan Kesihatan negeri, Dr. Izani Husin berkata, cadangan untuk menguatkuasakan peraturan itu telah dikemukakan oleh pihaknya kepada Majlis Keselamatan Negera (MKN) baru-baru ini.
Menurutnya, pendekatan tersebut merupakan satu ikhtiar kerajaan negeri dalam membendung Covid-19 sekali gus memastikan tiada penularan jangkitan wabak itu di Kelantan.
“Keputusan ujian calitan itu perlu dilampirkan bersama surat permohonan rentas negeri yang diluluskan oleh pihak polis sebelum dibenarkan masuk ke Kelantan.
“Terbaharu, Kelantan telah merekodkan tiga kluster baharu yang tercetus oleh aktiviti rentas negeri bagi tujuan kecemasan. Kluster ini masing-masing melibatkan dua kes dari Kuala Lumpur dan Selangor selain satu kes dari Melaka,” katanya.
Mengulas lanjut, Dr. Izani memberitahu, berdasarlan kepada situasi semasa, kebanyakan individu yang berada di Selangor dan Kuala Lumpur mempunyai risiko tinggi terkena jangkitan.

“Sehubungan dengan itu, kerajaan negeri bimbang jika tiada langkah awal dijalankan kerana kita tidak mahu penularan Covid-19 kembali parah seperti sebelum ini.
“Individu yang mendapat kebenaran merentas negeri diingatkan supaya sentiasa patuh kepada prosedur operasi standard,” ujarnya.-K! ONLINE


Dua lelaki angkut barang runcit seludup dicekup
Oleh YATIMIN ABDULLAH

14 Julai 2021, 4:54 pm
PASIR MAS – Polis menahan dua lelaki selepas mereka dipercayai membawa pelbagai barangan runcit yang diseludup dari negara jiran ketika menaiki sebuah kereta di Jalan Rantau Panjang-Pasir Mas di sini semalam.
Lelaki berusia 32 dan 31 tahun itu dicekup oleh anggota dari Balai Polis Rantau Panjang yang melakukan rondaan cegah jenayah di kawasan itu pada pukul 6 pagi.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, sewaktu menjalankan rondaan, anggota polis telah melihat dengan sebuah kereta jenis Proton Wira Aeroback dipandu dalam keadaan mencurigakan.
Menurutnya, polis telah bertindak menahan kereta tersebut sebelum mendapati mereka membawa pelbagai barangan runcit di dalam kereta tersebut.
“Antara barangan runcit yang ditemui adalah lobak masin dalam tin, mi segera, gula melaka dan banyak lagi.
“Bagaimanapun, kedua-dua lelaki itu gagal mengemukakan sebarang dokumen sah berkaitan barangan tersebut,” katanya ketika dihubungi pemberita hari ini.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bot berlanggar rupanya terlibat pengedaran syabu
Oleh MOHD SYALMIZI HAMID

14 Julai 2021, 4:41 pm
GEORGE TOWN – Polis sedang mengesan seorang lelaki yang sebelum ini dikhuatiri lemas dalam kejadian dua bot bertembung di Sungai Muda, Penaga, Kepala Batas dekat sini baru-baru ini.
Lelaki dikenali Muhammad Azim Zahari, 19, itu dikehendaki polis bagi membantu siasatan berhubung kegiatan pengedaran dadah syabu selepas dia tidak ditemui dalam operasi mencari dan menyelamat (SAR) yang dijalankan.
Seorang lagi yang dikehendaki adalah Mohd. Azha Tajuddin, 32.
Ketua Polis negeri, Datuk Mohd. Shuhaily Mohd. Zain berkata, kejadian itu membabitkan bot nelayan dinaiki seorang tekong dan empat awak-awak yang baru pulang dari laut dan sebuah bot dinaiki suspek seramai tiga orang sebelum dua daripada mereka terjatuh ke dalam sungai.
Menurutnya, seorang lelaki berjaya diselamatkan, manakala Muhammad Azim dikhuatiri lemas.
“SAR oleh pihak polis, bomba, Angkatan Pertahanan Awam (APM) dan penduduk kampung selama tiga hari pada Selasa dan Khamis lalu tidak menemui mangsa di dalam sungai.

“Berikutan kejadian itu, polis menerima maklumat berkaitan pengedaran dadah syabu dan menangkap lelaki berusia 38 tahun di Hospital Kepala Batas serta merampas 60 kilogram syabu bernilai RM2.16 juta.
“Seterusnya pada Sabtu lalu, seorang lagi suspek berusia 42 tahun ditahan di Kepala Batas, Seberang Perai,” katanya pada sidang akhbar di Ibu Pejabat Polis Kontinjen Pulau Pinang di sini hari ini.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Trend TikTok putihkan gigi guna ‘pemadam ajaib’ diselar
Oleh KOSMO!

14 Julai 2021, 4:30 pm
NEW YORK – Beberapa doktor gigi di Amerika Syarikat menyelar satu trend terbaharu di TikTok yang menggunakan produk pembersihan dikenali sebagai Mr. Clean Magic Eraser bagi mendapatkan gigi putih dan berkilat, lapor laman berita Oddity Central semalam.
Produk yang digunakan untuk membersihkan pelbagai peralatan rumah itu dicadangkan oleh seorang pengguna TikTok sebagai kaedah yang murah dan berkesan untuk memutihkan gigi.
Bagaimanapun, menurut doktor, produk itu sebenarnya merupakan span melanin yang bertindak sebagai kertas pasir yang berpotensi merosakkan enamel gigi.
“Magic Eraser tersebut diperbuat daripada buih melanin, sejenis buih yang keras seperti kaca dan bertindak sebagai kertas pasir.
“Ini bermakna gigi anda menjadi putih disebabkan anda telah menggosok kesemua enamel gigi. Jadi, jangan lakukannya,” kata seorang pakar ortodontik, Dr. Benjamin Winters.
Sementara itu, dalam satu hantaran yang dimuat naik oleh seorang pengguna TikTok, @theheatherdunn, dia mendedahkan rahsianya yang memiliki gigi yang putih, iaitu dengan menggunakan produk Mr. Clean Magic Eraser.

Dalam video tersebut, gadis itu menunjukkan aksinya yang sedang menggosok gigi tanpa menyentuh gusinya.
“Ambil sedikit daripada pemadam ajaib ini dan gosokkan pada gigi anda, namun jangan sentuh gusi anda. Saya telah melakukan kaedah ini selama dua tahun.
“Saya tahu ada doktor gigi yang mengatakan bahawa saya gila, namun saya tidak peduli kerana apabila saya pergi berjumpa doktor gigi, mereka memuji gigi saya dengan mengatakan bahawa ia amat kuat, bersih dan sihat tanpa mengetahui rahsia ini,” katanya dalam hantaran tersebut. – AGENSI


RON97 naik tiga sen, RON95, diesel kekal
Oleh KOSMO!

14 Julai 2021, 5:09 pm
PUTRAJAYA – Harga runcit petrol RON97 naik lagi tiga sen kepada RM2.73 seliter berbanding RM2.70 sebelum ini bagi tempoh dua minggu bermula tengah malam ini hingga 28 Julai depan.
Kementerian Kewangan berkata, harga runcit petrol RON95 pula kekal pada paras RM2.05 seliter manakala harga diesel kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter bagi melindungi pengguna daripada kesan kenaikan harga sebenar minyak di pasaran global.
“Walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan, kerajaan mengekalkan harga runcit RON95 dan diesel buat masa ini,” katanya hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Letupan bas bunuh 9 rakyat China di Pakistan
Oleh KOSMO!

14 Julai 2021, 4:43 pm
ISLAMABAD – Seramai 13 individu termasuk 9 warga China dilaporkan maut dalam satu nahas letupan bas di utara Pakistan hari ini, demikian menurut laporan polis tempatan.
Bas itu membawa jurutera, juruukur dan kakitangan mekanik China ke tapak pembinaan empangan Dasu di wilayah Khyber Pakhtunkhwa, seorang pegawai pemerintah tempatan.
“Letupan itu mencetuskan kebakaran di dalam mesin lalu menyebabkan kenderaan terjunam ke dalam  jurang,” katanya.
Tambah pegawai itu, seramai 28 warga China yang lain turut cedera.
Seorang lagi pegawai kanan polis tempatan mengesahkan kejadian itu dan memberitahu punca kejadian masih dalam siasatan.
Keselamatan pekerja Cina telah lama menjadi isu di Pakistan. Sebahagian besar daripada mereka berpusat di negara itu untuk mengawasi dan membina projek infrastruktur.

Dalam satu kenyataan lain, kedutaan China di Pakistan mengatakan bahawa projek tertentu sebuah syarikat China di sana telah diserang dan menyebabkan kematian warganegaranya. – AFP


Tiada kes tahap lima petugas kesihatan positif Covid-19
Oleh SITI A'ISYAH SUKAIMI

15 Julai 2021, 9:45 pm
PUTRAJAYA – Tiada kes jangkitan Covid-19 kategori lima melibatkan petugas kesihatan Kementerian Kesihatan (KKM) yang sudah lengkap menerima dua dos suntikan vaksin.
Ketua Pengarah Kesihatan, Tan Sri Dr. Noor Hisham Abdullah berkata, sehingga kini seramai 3,106 petugas kesihatan dilaporkan positif Covid-19 iaitu meliputi 1.26 peratus dan mereka sudah menerima dua dos vaksin.
“Kebanyakan kes positif ini adalah bagi kategori satu (1,012 kes) dan kategori dua (2,088 kes) dan masing-masing tiga kes bagi kategori tiga dan kategori empat.
“Tiada kes dalam kategori lima dan ini menunjukkan vaksin dapat mengelakkan kemasukan ke hospital atau Unit Rawatan Rapi (ICU),” katanya pada sidang akhbar di sini hari ini.
Beliau berkata, sekiranya jangkitan berlaku melibatkan mereka yang sudah menerima vaksin, pesakit tersebut boleh diasingkan dan diperhatikan di rumah tanpa perlu ke hospital sehingga menyebabkan kesesakan. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pegawai positif Covid-19: Annuar kuarantin sukarela
Oleh MOHD. HUSNI MOHD. NOOR

15 Julai 2021, 11:06 pm
PUTRAJAYA – Menteri Wilayah Persekutuan, Tan Sri Annuar Musa akan menjalani kuarantin secara sukarela di rumah susulan seorang pegawai khasnya disahkan positif Covid-19.
Pejabat Menteri Wilayah Persekutuan dalam kenyataan akhbar berkata, seorang daripada pegawai khas Annuar dijangkiti wabak berkenaan menyebabkan semua kontak rapat terpaksa melakukan ujian saringan Covid-19.
“Buat masa ini, Annuar dan semua pegawai Pejabat Menteri Wilayah Persekutuan menjalani
kuarantin secara sukarela di rumah masing-masing sementara menunggu keputusan ujian saringan.
“Kerja-kerja sanitasi di Pejabat Menteri Wilayah Persekutuan di tingkat 6, Menara DBKL 1 sudah dilakukan dan Pejabat Menteri Wilayah Persekutuan akan ditutup untuk tempoh beberapa hari,” katanya kenyaraan tersebut malam ini.
Kenyataan tersebut turut memaklumkan Menteri Wilayah Persekutuan memohon maaf di atas sebarang kesulitan berhubung perkara berkenaan. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ebit Lew terima surat takziah Menteri Luar Palestin
Oleh MOHD. HAIKAL ISA

15 Julai 2021, 11:06 pm
PETALING JAYA – Pendakwah bebas, Ustaz Ebit Lew menerima sepucuk surat rasmi daripada Kementerian Luar Palestin atas kehilangan bapa tercintanya, Ibrahim Lew yang meninggal dunia dua hari lalu.
Ebit atau nama lengkapnya, Ebit Irawan Ibrahim Lew, 36, berkongsi perkara itu menerusi satu hantaran status dalam Instagram sebentar tadi.
“Sedih sayu terharu sangat rasa abila dapat surat takziah dari Kementerian Luar Palestin. Walau sekejap misi kemanusiaan di Gaza. Terima kasih tak terhingga Dr. Mahmoud El Mahdoun dan Kementerian Luar Palestin.
“Terharu apabila tiba-tiba dapat panggilan takziah dari pemimpin Palestin. Katanya, Allah balas segala pengorbanan saya sanggup berjauhan dengan ayah demi Palestin. Allahuakbar.
“Allah pasti akan bantu bebasnya Palestin dan janjinya itu benar. Pasti dan waktu yang dekat hari kemenangan itu tiba. Tiada lagi penganiayaan dan kezaliman israel atas orang Palestin. Ya Allah, berilah bantuan dan kemenangan-Mu pada kami. Bantulah penduduk Palestin,” tulisnya.
Ujar Ebit lagi, dia terharu apabila diangugerahkan Duta Muhimmah Palestin atas misi kemanusianya di sana baru-baru ini.

“Terharu sangat apabila pemimpin di sana siap datang bilik saya berbual-bual. Berbincang tentang betapa pentingnya setiap orang bersama dalam perjuangan ini.
“Lagi terharu tanpa minta dianugerahkan Duta Muhibbah Palestin. Sedangkan saya bukan sesiapa. Katanya, setiap orang berharga dalam perjuangan ini. InsyaAllah, berjanji akan menjayakan menyempurnakan galeri ilmu bagi remaja Palestin pada masa akan datang,” katanya.
Terdahulu, Ebit berada hampir sebulan di Gaza bagi melaksanakan misi bantuan kemanusiaan Palestin. – K! ONLINE


Jurutera rugi RM430,000 diperdaya Macau Scam
Oleh NUR ANATI JUHARI

15 Julai 2021, 10:01 pm
ALOR SETAR – Seorang jurutera wanita mengalami kerugian RM430,151 akibat diperdaya sindiket Macau Scam di Taman Lunas, Kulim dekat sini sejak Mei lalu.
Ketua Jabatan Siasatan Jenayah Komersial, Superintendan Elias Omar berkata, mangsa berusia 46 tahun itu menerima panggilan telefon daripada seorang lelaki mengaku pegawai Lembaga Hasil Dalam Negeri pada pukul 11 pagi, 23 Mei lalu.
“Suspek memaklumkan wanita terbabit mempunyai tunggakan cukai syarikat yang didaftarkan atas nama mangsa sebanyak RM1,500,” katanya dalam satu kenyataan di sini hari ini.
Katanya, panggilan itu kemudian disambung ke Ibu Pejabat Polis Kontinjen (IPK) Melaka untuk bercakap dengan seorang lelaki mengaku sebagai Sarjan Shahrizal yang memberitahu mangsa terlibat pelbagai kes jenayah.
Kata Elias, suspek menawarkan tiga jalan penyelesaian kepada mangsa iaitu ditahan reman, akaun bank akan dibekukan atau memberi kerjasama dengan pihak polis.
“Akibat terpedaya, mangsa telah membuat pembayaran bermula 23 Mei hingga 8 Julai dengan memasukkan wang ke tujuh akaun berbeza melalui pindahan dan mesin deposit tunai melibatkan 46 kali transaksi,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sabar saya ada had, tolong bayar ganti rugi – Siti Sarah
Oleh MOHAMMAD SHAHEMY AZMI

15 Julai 2021, 9:23 pm
PETALING JAYA – Penyanyi juga usahawan popular, Siti Sarah memberi tempoh selama 48 jam bermula hari ini kepada seorang wanita untuk tampil ke depan bagi menyelesaikan masalah berikutan aktiviti penipuan yang dilakukan sehingga menjejaskan nama baik perniagaannya.
Sarah yang juga isteri kepada pelawak Shuib Sepahtu itu berkata, wanita terbabit dikenal pasti telah menjalankan penipuan dengan menyamar sebagai ejen ‘dropship’ dan mengambil bayaran daripada pesanan pelanggan yang telah membeli barangan jualan syarikatnya, Loveta Sdn. Bhd, namun tiada penghantaran barang dibuat.
Susulan itu, Sarah telah membuat laporan polis di Balai Polis Mutiara Damansara, Petaling Jaya, Selangor yang diwakili Pegawai Pemasaran Loveta Sdn. Bhd. Sarah berharap, dalam tempoh 48 jam yang diberikan, individu terbabit turut melakukan permohonan maaf kepadanya.
Ujar Sarah, pihaknya telah menerima beberapa kiriman mesej peribadi daripada pelanggan menerusi akaun Instagram rasmi, LovetaHQ yang mengadu masih belum mendapat produk yang dibeli daripada individu terbabit walaupun pembayaran pra pesanan (preorder) telah pun dibuat.
Sarah berkata, kes sebegitu membuatkan dia berasa terkilan dan marah apabila nama baiknya dan perniagaan yang diusahakan terjejas gara-gara penipuan.
“Saya dimaklumkan tentang penipuan tersebut semalam oleh pekerja dan terus memintanya untuk membuat laporan polis. Bagi saya apa yang dilakukan oleh individu terbabit, dipercayai seorang wanita itu adalah satu kesalahan besar kerana melakukan penipuan.

“Difahamkan, wanita terbabit telah meminta bayaran pra pesanan daripada pelanggan untuk membeli produk saya, sedangkan pihak kami tidak menerima sebarang pesanan masuk daripada pihaknya.
“Setakat ini sudah ada empat pelanggan yang tampil mendakwa belum menerima produk yang dibeli walaupun bayaran sudah dibuat. Pihak saya cuba menghubunginya selepas laporan polis dibuat semalam, tapi masih belum ada sebarang maklum balas daripada individu terbabit,” jelasnya dalam satu sidang virtual, sejali gus menjawab teka-teki ramai tentang satu laporan polis yang dibuatnya semalam.
Dalam sidang media sama, Sarah berkata, dia tidak menyangka apabila niatnya untuk membantu orang lain menjana pendapatan bertukar menjadi kes penipuan atau scammer.
“Niat saya untuk membantu individu lain menjana pendapatan tambahan. Kesabaran saya ada batasnya. Sekarang ini ramai yang susah sehingga hendak makan pun tiada duit. Tiba-tiba terima berita ada individu menggunakan nama perniagaan saya untuk menipu. Kesabaran saya ada batas.
“Kini sudah tiba masanya untuk saya lebih tegas kerana saya buat perniagaan ini bukan untuk aniaya orang tapi nak tolong mereka yang benar-benar nak ubah nasib hidup,” katanya. -K! ONLINE


Wanita diminta tinggalkan teman lelaki tidak pandai bancuh teh
Oleh KOSMO!

15 Julai 2021, 10:00 pm
LONDON – Seorang wanita dinasihatkan oleh orang ramai supaya meninggalkan kekasihnya kerana  lelaki itu didapati tidak pandai membancuh minuman teh, lapor akhbar Daily Mail kelmarin.
Wanita yang enggan mendedahkan identitinya itu pada minggu lalu berkongsi foto bancuhan teh yang disediakan teman lelakinya di laman web Casual UK subreddit.
Air teh tersebut  kelihatan keruh seperti ‘stok ayam yang dilarutkan dalam air’ dan turut dipenuhi buih.
“Saya bersedih untuk secawan teh yang disediakan oleh teman lelaki saya,” demikian kapsyen yang ditulis pada gambar tersebut.
Orang ramai yang melihat foto tersebut meninggalkan pelbagai komen tentang teh itu termasuk sebilangan pengguna media sosial yang meminta dia meninggalkan teman lelakinya.
“Adakah dia (teman lelaki) anda okey? Perintah berkurung meninggalkan kesan yang pelbagai kepada orang ramai,” tulis seorang netizen.

“Adakah teh itu dibancuh menggunakan air sejuk? Atau adakah dia menggunakan uncang teh lama yang sudah digunakan?,” kata seorang lagi netizen.
Beberapa individu lain turut berkata mungkin ada sesuatu yang telah dilakukan oleh wanita itu kepada teman lelakinya, menyebabkan lelaki itu ‘melancarkan perang’.
Wanita tersebut bagaimanapun berkata bahawa teman lelakinya itu menyediakan menu sarapan pagi Inggeris yang sangat menyelerakan. -Agensi


‘Doakanlah kesejahteraan Malaysia’ – Zulkifli
Oleh AMREE AHMAD

15 Julai 2021, 11:17 pm
PUTRAJAYA – Kesemua 263 orang bakal jemaah haji Malaysia di Arab Saudi dimohon agar mendoakan kesejahteraan negara ini terutama dalam mendepani cabaran kritikal Covid-19.
Permintaan itu disuarakan Menteri di Jabatan Perdana Menteri (Hal Ehwal Agama), Datuk Zulkifli Mohamad al-Bakri kepada mereka menerusi sesi khas dibuat secara maya malam ini.
Dalam nada sayu, beliau turut memaklumkan mereka mengenai situasi semasa kes baharu pandemik itu di tanah air hari ini mencatatkan rekod tertinggi dalam sejarah iaitu 13,215 kes.
“Anda semua tetamu istimewa dipilih oleh Allah dan akan berada di tempat antara mustajab doa di Arafah, justeru berdoakanlah demi kesejahteraan Malaysia nun dari sana,” katanya.
Mengulas lanjut, Zulkifli dalam nada sedih berkata, beliau sendiri ada perasaan kuat hendak pergi ke sana tetapi akur keputusan tegas kerajaan Arab Saudi demi maslahat semua pihak.
“Saya pun berkobar-kobar hendak datang ke Tanah Suci namun apakan daya, bukan rezeki dan anda semua harus bersyukur sebab bukan mudah dipilih menjadi tetamu Allah,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tun M tiada calon pilihan untuk jadi PM
Oleh NUR HUDA MUSA

15 Julai 2021, 9:25 pm
PETALING JAYA – Bekas Perdana Menteri, Tun Dr. Mahathir mendedahkan Menteri Perdagangan Antarabangsa dan Industri, Datuk Seri Mohamed Azmin Ali bukan calon pilihan dirinya untuk menjadi Perdana Menteri.
Mahathir menegaskan bahawa beliau sebaliknya tidak mempunyai sebarang calon pilihan yang dirasakan berpotensi menjadi Perdana Menteri pada masa akan datang.
“Saya tak nak berikan nama sesiapa pun, tetapi ditekan juga untuk berikan nama. Ada orang fikir oleh kerana saya baik dengan Azmin, maka dialah calon saya.
“Dia bukan calon saya. Cuma saya sebut ini pendapat orang. Iaitu Azmin layak menjadi Perdana Menteri,” katanya ketika sidang akhbar yang disiarkan secara langsung tadi.
Beliau berkata demikian susulan kenyataannya ketika program wawancara yang dikendalikan oleh pelawak terkenal, Harith Iskander malam tadi.
“Dia nak tiga nama, saya berada dalam keadaan serba salah dan saya terpaksa sebut nama Mukhriz. Tetapi, ini terpulang kepada mereka, mereka harus menempuh perjuangan sendiri.

“Bukan kerana saya bagi nama, itu calon saya. Saya tidak ada calon,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sidang Dewan Rakyat penggal empat bermula 6 September
Oleh AHMAD SHAHERMAN SHAMSURI

15 Julai 2021, 9:37 pm
PETALING JAYA – Sidang Dewan Rakyat bagi penggal keempat, Parlimen ke-14 akan diadakan selama 15 hari bermula 6 September ini hingga 30 September depan.
Yang di-Pertua Dewan Rakyat, Datuk Azhar Azizan Harun berkata, bagi sidang kedua Dewan Rakyat bagi penggal keempat pula akan diadakan selama 32 hari bermula 25 Oktober hingga 16 Disember.
Beliau berkata, keputusan itu dibuat selepas menerima pemakluman daripada Perdana Menteri, Tan Sri Muhyiddin Yasin selaku Ketua Majlis.
“Dengan pemakluman ini, Istiadat Pembukaan Mesyuarat Penggal Keempat, Parlimen Ke-14 akan disempurnakan oleh Seri Paduka Baginda Yang di-Pertuan Agong pada 6 September (Isnin), kira-kira pukul 10 pagi bertempat di Bangunan Parlimen,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Semua PPV di Kelantan suntik Pfizer bermula Ogos
Oleh ROSALWANI CHE SOH

15 Julai 2021, 9:50 pm
KOTA BHARU – Jabatan Kesihatan Negeri Kelantan (JKNK) akan menggantikan pemberian vaksin jenis Sinovac kepada Pfizer di semua pusat pemberian vaksin (PPV) negeri ini bermula bulan Ogos.
Pengarah JKNK, Datuk Dr. Zaini Hussin berkata, penggantian bekalan jenis vaksin itu tiada bersangkut paut dengan pengurangan vaksin Sinovac di negeri Kelantan.
Katanya, sebaliknya, penukaran jenis vaksin itu dilakukan selepas keputusan oleh pihak kerajaan melalui Kementerian Kesihatan untuk memberikan vaksin jenis Pfizer kepada penerima di semua PPV termasuk di negeri ini.
“Penerima suntikan dos pertama bagi vaksin Sinovac tetap akan menerima vaksin jenis sama untuk dos kedua meskipun tarikh janji temu suntikan pada bulan Ogos.
“Selepas ini, penerima vaksin di Kelantan hanya akan menerima vaksin jenis Pfizer sahaja. Keputusan untuk menggantikan vaksin itu sudah dibuat,” katanya ketika dihubungi di sini hari ini.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bukan Malaysia sahaja, negara lain turut catat peningkatan
Oleh MOHD RASDAN AHMAD

15 Julai 2021, 9:07 pm
PETALING JAYA – Trend peningkatan kes positif Covid-19 bukan sahaja berlaku di Malaysia, malah turut berlaku di negara-negara jiran termasuk Indonesia dan Thailand.
Timbalan Perdana Menteri, Datuk Seri Ismail Sabri Yaakob berkata, rekod menunjukkan sebanyak 56,757 kes positif dilaporkan di Indonesia hari ini manakala Thailand pula merekodkan sebanyak 9,186 kes positif.
“Negara-negara Eropah turut bergelut dengan peningkatan kes seperti United Kingdom yang mencatatkan sebanyak 42,302 kes dan Rusia yang mencatatkan 25,293 kes,” katanya dalam kenyataan sebentar tadi.
Menurut beliau, sebanyak 13,215 kes positif direkodkan hari ini, berbanding 11,618 kes (semalam) dan 11,079 kes (kelmarin).
Tambahnya, tiga negeri menjadi penyumbang terbesar kepada peningkatan kes baharu hari ini ialah Selangor (6,120 kes), Negeri Sembilan (1,603) dan Wilayah Persekutuan Kuala Lumpur (1,499).
“Peningkatan kes mendadak ini adalah disebabkan ujian saringan secara besar-besaran dan bersasar yang dilakukan di kawasan Perintah Kawalan Pergerakan Diperketatkan (PKPD) terutama di Selangor, Kuala Lumpur dan Negeri Sembilan,” katanya. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kedai komputer, alat tulis dibenar operasi
Oleh MOHD RASDAN AHMAD

15 Julai 2021, 9:18 pm
PETALING JAYA – Sidang khas Majlis Keselamatan Negara (MKN) hari ini bersetuju untuk membenarkan kedai komputer dan telekomunikasi serta kedai buku dan alat tulis untuk beroperasi sepanjang tempoh Pelan Pemulihan Negara (PPN) berkuatkuasa (esok) 16 Julai.
Timbalan Perdana Menteri, Datuk Seri Ismail Sabri Yaakob berkata, kebenaran ini diberikan setelah mengambil kira maklumbalas pelajar, ibubapa serta tenaga pengajar dan untuk memastikan guru serta pelajar dapat menjalankan Pengajaran dan Pembelajaran di Rumah (PdPR) tanpa ganguan.
“Selain itu, sidang khas juga bersetuju untuk membenarkan pergerakan pelajar dari kawasan yang dikenakan Perintah Kawalan Pergerakan Diperketatkan (PKPD) atau ke kawasan PKPD dengan syarat mendapat kebenaran PDRM bagi tujuan mengambil peperiksaan termasuk peperiksaan professional.
“Pandemik Covid-19 ini telah mengubah cara pembelajaran harian dan semua institusi pendidikan kini mempraktikkan sistem PdPR secara dalam talian,” jelanya melalui satu kenyataan sebentar tadi. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tarikh vaksinasi walk-in warga emas belum dimuktamadkan
Oleh NOR IDAYU BOSRO

15 Julai 2021, 8:46 pm
PUTRAJAYA – Tarikh pelaksanaan vaksinasi  secara walk-in kepada warga emas di Selangor dan Kuala Lumpur masih belum dimuktamadkan dan akan dimaklumkan kelak, kata Badan Bertindak Imunisasi Covid-19 (CITF).
CITF berkata, ia untuk membolehkan perancangan inisiatif itu dimuktamadkan seperti urusan logistik serta penghantaran bekalan stok vaksin di semua pusat pemberian vaksin (PPV).
“Hal ini juga penting bagi merancang susunan waktu inisiatif walk-in untuk mengelakkan kesesakan di PPV terutamanya bagi warga emas ketika jumlah kes jangkitan Covid-19 yang semakin tinggi,” katanya dalam kenyataan di sini hari ini.
Justeru, CITF berkata, orang ramai berusia 60 tahun ke atas bersama pengiring masing-masing yang tidak mempunyai janji temu vaksinasi diminta untuk tidak hadir ke mana-mana PPV esok sehingga maklumat lanjut berkenaan inisiatif tersebut diumumkan dalam masa terdekat.
Terdahulu, Menteri Kesihatan, Datuk Seri Dr. Adham Baba mengumumkan bahawa penduduk Lembah Klang berusia 60 tahun ke atas dan masih belum lagi menerima vaksin Covid-19 dibenarkan datang secara ‘walk-in’ atau tanpa janji temu.
Beliau berkata, lokaliti berkenaan dipilih sebagai perintis sebelum inisiatif tersebut diperluaskan ke seluruh negara secara berperingkat. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929